title: 2012/507/UE: Deċizjoni tal-Bank Ċentrali Ewropew tas- 7 ta’ Settembru 2012 li temenda d-Deċiżjoni BĊE/2010/14 dwar il-verifika tal-awtentiċità u l-kundizzjoni u r-riċirkulazzjoni tal-karti tal-flus tal-euro (BĊE/2012/19)

text:
                  20.9.2012

                  MT

                  Il-Ġurnal Uffiċjali tal-Unjoni Ewropea

                  L 253/19

            DEĊIZJONI TAL-BANK ĊENTRALI EWROPEW
      tas-7 ta’ Settembru 2012
      li temenda d-Deċiżjoni BĊE/2010/14 dwar il-verifika tal-awtentiċità u l-kundizzjoni u r-riċirkulazzjoni tal-karti tal-flus tal-euro
      (BĊE/2012/19)
      (2012/507/UE)
      IL-KUNSILL GOVERNATTIV TAL-BANK ĊENTRALI EWROPEW,
      Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 128(1) tiegħu,
      Wara li kkunsidra l-Istatut tas-Sistema Ewropea ta’ Banek Ċentrali u tal-Bank Ċentrali Ewropew, u partikolarment l-Artikolu 16 tiegħu,
      Billi:

                  (1)

                  Fis-16 ta’ Settembru 2010 il-Bank Ċentrali Ewropew (BĊE) adotta d-Deċiżjoni BĊE/2010/14 dwar il-verifika tal-awtentiċità u l-kundizzjoni u r-riċirkulazzjoni tal-karti tal-flus tal-euro (1), li tistabbilixxi regoli u proċeduri komuni li jipproteġu l-integrità tal-karti tal-flus tal-euro bħala mezz ta’ ħlas.

                  (2)

                  B’mod partikolari, l-ambitu tad-Deċiżjoni BĊE/2010/14 jeħtieġ li jitwessa’ sabiex ikun ikopri serje kurrenti u futuri ta’ karti tal-flus tal-euro, biex b’hekk jiġi żgurat illi l-karti tal-flus tal-euro fiċ-ċirkulazzjoni huma ġenwini u f’kundizzjoni tajba u li l-karti tal-flus tal-euro ssuspettati li huma foloz jiġu identifikati u mgħoddija lill-awtoritajiet kompetenti nazzjonali. Għal dan il-għan, għandhom isiru numru ta’ emendi tekniċi lill-annessi tad-Deċiżjoni BĊE/2010/14.

                  (3)

                  L-istandards minimi għall-verifika awtomatizzata tal-kundizzjoni tal-karti tal-flus tal-euro, kif stabbiliti f’Anness IIIa tad-Deċiżjoni BĊE/2010/14, jikkostitwixxu rekwiżiti li japplikaw għall-funzjonalitajiet tal-magni li jimmaniġġjaw il-karti tal-flus. Għalhekk huma ta’ interess biss għal manifatturi ta’ magni li jimmaniġġjaw il-karti tal-flus u ma għandhom ebda impatt fuq il-proċeduri tal-verifika tal-awtentitċità u l-kundizzjoni stabbiliti fid-Deċiżjoni BĊE/2010/14, li magħha jridu jikkonformaw dawk li jimmaniġġjaw il-karti tal-flus. Billi jinsabu barra l-ambitu tad-Deċiżjoni BĊE/2010/14, l-istandards minimi għall-verifika awtomatizzata tal-kundizzjoni għandhom jiġu integrati fir-regoli u l-proċeduri għall-ittestjar ta‘ magni li jimmaniġġjaw il-karti tal-flus, għall-ġbir ta’ dejta u l-monitoraġġ..

                  (4)

                  Fid-dawl tal-esperjenza miksuba fir-rigward tad-Deċiżjoni BĊE/2010/14 huwa meħtieġ illi jittejbu uħud mir-regoli u l-proċeduri għal raġunijiet ta’ ċarezza u ta’ effiċjenza.

                  (5)

                  Id-Deċiżjoni BĊE/2010/14 għandha għalhekk tiġi emendata kif meħtieġ.

            ADOTTA DIN ID-DEĊIŻJONI:
      Artikolu 1
      Emendi
      Id-Deċizjoni BĊE/2010/14 hija emendata kif ġej:

                  (1)

                  fl-Artikolu 2 qed tiżdied id-definizzjoni li ġejja:

                              “13.

                              ‘karti tal-flus tal-euro’ tfisser dawk il-karti tal-flus li jikkonformaw mar-rekwiżiti ta’ Deċiżjoni BĊE/2003/4 (*) jew kwalunkwe att legali li jibdel jew jikkumplimenta lil dik id-Deċiżjoni u mal-ispeċifikazzjonijiet tekniċi stabbiliti mill-Kunsill Governattiv.;

                     (*)  ĠU L 78, 25.3.2003, p. 16.”"

                  (2)

                  fl-Artiklu 3, il-paragrafu 5 jinbidel b’dan li ġej:
                  “5.   Magni mħaddmin mill-persunal, meta użati għall-finijiet ta’ verifika tal-awtentiċità u l-kundizzjoni, u magni mħaddmin mill-klijenti jistgħu jitħaddmu minn kaxxiera biss jekk ikunu ġew ittestjati b’suċċess minn BĊN u elenkati fuq il-websajt tal-BĊE kif stabbilit fl-Artikolu 9(2). Il-magni għandhom jintużaw biss għad-denominazzjonijiet u s-serje ta’ karti tal-flus tal-euro elenkati fuq il-websajt tal-BĊE għall-magni korrispondenti, bil-programmazzjonijiet standard tal-fabbrika, inkluż kwalunkwe aġġornamenti tagħhom, li jkunu ġew ittestjati b’suċċess sakemm ma jiġux miftehma programmazzjonijet aktar stretti bejn il-BĊN u l-kaxxier.”;

                  (3)

                  L-Artikolu 6 jinbidel b’dan li gej:
                  “Artikolu 6
                  Identifikazzjoni ta’ karti tal-flus tal-euro li mhumiex f’kundizzjoni tajba
                  1.   Verifika tal-kundizzjoni b’mod manwali għandha titwettaq skont l-istandards minimi stabbiliti f’Anness III.
                  2.   Verifika tal-kundizzjoni awtomatizzata għandha titwettaq minn magna li timmaniġġja l-karti tal-flus skont l-istandards minimi li huma ppubblikati fuq il-websajt tal-BĊE u emendati minn żmien għal żmien.
                  3.   BĊN jista’, wara li jkun informa l-BĊE, jistipula standards aktar stretti għal denominazzjoni jew serje ta’ karti tal-flus tal-euro waħda jew aktar jekk dan huwa ġġustifikat, pereżempju min deterjorazzjoni fil-kwalità tal-karti tal-flus tal-euro fiċ-ċirkolazzjoni fl-Istat Membru tiegħu. Dawn l-istandards aktar stretti għandhom ikunu ppubblikati fuq il-websajt ta’ dak il-BĊN.
                  4.   Karti tal-flus tal-euro li mhumiex f’kundizzjoni tajba għandhom jiġu mgħoddija lil BĊN filwaqt li jitqiesu r-regolamenti nazzjonali.”;

                  (4)

                  fl-Artiklu 8, il-paragrafu 4 jinbidel b’dan li ġej:
                  “4.   Il-kaxxiera għandhom ikunu informati mill-Eurosistema b’theddid ta’ foloz fejn xieraq u jistgħu jkunu mitluba li jieħdu azzjoni mill-Eurosistema, inkluża projbizzjoni temporanja fuq ir-riċirkolazzjoni tad-denominazzjoni(jiet) tas-serje tal-karti tal-flus tal-euro kkonċernata(i).”;

                  (5)

                  fl-Artiklu 9, il-paragrafu 3 jinbidel b’dan li ġej:
                  “3.   Fejn tip ta’ magna li timmaniġġa l-karti tal-flus hija ttestjata b’eżitu pożittiv, ir-riżultati tat-test għandhom ikunu validi maż-żona tal-euro kollha għal sena mill-aħħar tax-xahar li fih ikun twettaq it-test, sakemm hija tibqa’ kapaċi tagħraf il-karti tal-flus tal-euro foloz kollha magħrufin lill-Eurosistemas matul dan il-perjodu.”;

                  (6)

                  fl-Artiklu 10, il-paragrafu 3 jinbidel b’dan li ġej:
                  “3.   Fejn BĊN jagħraf non-konformità minn kaxxier mad-dispożizzjonijiet ta’ din id-Deċiżjoni, huwa għandu jitlob l-adozzjoni ta’ miżuri korrettivi mill-kaxxier fi żmien speċifikat. Sakemm tiġi rrettifikata n-non-konformità, il-BĊN li jagħmel it-talba jista’, f’isem il-BĊE, jipprojbixxi lill-kaxxier milli jirriċirkola d-denominazzjoni(jiet) tal-karti tal-flus tal-eur tas-serje kkonċernata. Jekk in-non-konformità hija dovuta għal nuqqas tat-tip ta’ magna li timmaniġġa l-karti tal-flus, dan jista’ jwassal għat-tneħħija tagħha mil-lista li għaliha ssir referenza fl-Artikolu 9(2).”;

                  (7)

                  L-Artikolu 13 jinbidel b’dan li gej:
                  “Artikolu 13
                  Dispożizzjonijiet finali
                  1.   Din id-Deċiżjoni għandha tidħol fis-seħħ fil-jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
                  2.   Kaxxiera ta’ Stati Membri li jadottaw l-euro wara d-data tal-adozzjoni ta’ din id-Deċiżjoni għandhom japplikawha sa mid-data tal-adozzjoni tal-euro.”;

                  (8)

                  L-Annessi I, IIa, IIb, IIIa, IIIb u IV huma emendati skont l-Anness ta’ din id-Deċiżjoni.

            Artikolu 2
      Dħul fis-seħħ
      Din id-Deċiżjoni għandha tidħol fis-seħħ fil-jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

         Magħmul fi Frankfurt am Main, is-7 ta’ Settembru 2012.

               Il-President tal-BĊE

            Mario DRAGHI

         (1)  ĠU L 267, 9.10.2010, p. 1.

         ANNESS
         L-Annessi I, Iia, Iib, IIIa, IIIb u IV tad-Deċiżjoni BĊE/2010/14 huma emendati kif ġej:

                     1.

                     L-Anness I jinbidel b’dan li ġej:

                        “ANNESS I

                           MAGNI LI JIMMANIĠĠJAW IL-KARTI TAL-FLUS

                        1.   Rekwiżiti tekniċi ġenerali

                                    1.1.

                                    Biex tikkwalifika bħala magna li timmaniġġja l-karti tal-flus, magna trid tkun kapaċi tipproċessa karti tal-flus tal-euro, billi tikklassifka l-karti tal-flus tal-euro individwali u tissepara fiżikament il-karti tal-flus tal-euro skont il-klassifikazzjoni tagħhom mingħajr l-intervent ta’ min iħaddem il-magna, bla ħsara għall-Anness IIa u IIb. Magni li jimmaniġġjaw il-karti tal-flus għandhom ikollhom in-numru meħtieġ ta’ output stackers dedikati u/jew mezzi oħra biex tiġi żgurata s-separazzjoni affidabbli tal-karti tal-flus tal-euro pproċessati.

                                    1.2.

                                    Magni li jimmaniġġjaw il-karti tal-flus għandhom ikunu adattabbli biex jiġi żgurat li huma kapaċi jidentifikaw foloz ġodda b’mod affidabbli. Barra minn dan, għandhom ikunu adattabbli biex ikunu jistgħu jiġu stabbiliti standards anqas restrittivi għall-issortjar skont il-kundizzjoni, jekk dan ikun il-każ.

                              2.   Kategoriji ta’ magni li jimmaniġġjaw il-karti tal-flus

                        Magni li jimmaniġġjaw il-karti tal-flus huma jew magni mħaddmin mill-klijent jew magni mħaddmin mill-persunal:

                           Tabella 1

                           Magni mħaddmin mill-klijent

                                    A.   Magni mħaddmin mill-klijent fejn il-flus kontanti jkunu ddepożitati bir-rintraċċar tal-klijent.

                                    1.

                                    Cash-in machines (CIMs)

                                    Is-CIMs jippermettu lill-klijenti, bl-użu ta’ kard tal-bank jew mezzi oħrajn, li jiddepożitaw karti tal-flus tal-euro fil-kontijiet bankarji tagħhom, imma ma jkollhomx funzjoni li jagħtu l-flus. Is-CIMs jivverifikaw il-karti tal-flus tal-euro għall-awtentiċità u jippermettu li d-detentur tal-kont jiġi rintraċċat; il-verifiki tal-kundizzjoni huma fakoltattivi.

                                    2.

                                    Magni li jirriċiklaw il-flus (CRMs)

                                    Is-CRMs jippermettu lill-klijenti biex, permezz ta’ kard bankarja jew mezzi oħrajn, jiddepożitaw karti tal-flus tal-euro fil-kontijiet bankarji tagħhom, u jiġbdu karti tal-flus tal-euro mill-kontijiet bankarji tagħhom. Is-CRMs jivverifikaw karti tal-flus tal-euro għall-awtentiċità u l-kundizzjoni u jippermettu li d-detentur tal-kont jiġi rintraċċat. Għall-iżbank, is-CRMs jistgħu jużaw karti tal-flus tal-euro ġenwini f’kundizzjoni tajba li ġew iddepożitati minn klijenti oħrajn fi transazzjonijiet preċedenti

                                    3.

                                    Cash-in machines ikkombinati (CCMs)

                                    Is-CCMs jippermettu lil klijenti biex, permezz ta’ kard bankarja jew mezzi oħrajn, jiddepożitaw karti tal-flus tal-euro fil-kontijiet bankarji tagħhom u jiġbdu karti tal-flus tal-euro mill-kontijiet bankarji tagħhom. Is-CCMs jivverifikaw karti tal-flus tal-euro għall-awtentiċità u l-kundizzjoni u jippermettu li d-detentur tal-kont jiġi rintraċċat; il-verifiki għall-kundizzjoni huma fakoltattivi. Għall-iżbank, is-CCMs ma jużawx karti tal-flus tal-euro li ġew iddepożitati minn klijenti oħrajn fi transazzjonijiet preċedenti imma karti tal-flus tal-euro li jitpoġġew fihom separatament biss

                                    B.   Magni oħrajn imħaddmin mill-klijent

                                    4.

                                    Magni cash-out (COM))

                                    Is-COMs huma magni li jagħtu l-flus kontanti li jivverifikaw il-karti tal-flus tal-euro għall-awtentiċità u l-kundizzjoni qabel ma jagħtuhom lill-klijenti. Is-COMs jużaw karti tal-flus tal-euro mgħobbija fihom mill-kaxxiera jew minn sistemi awtomatizzati oħrajn (eż. magni tal-bejgħ)

                              CRM tista’ tintuża bħala CIM jew CCM jekk is-sistemi ta’ identifikazzjoni, is-software u komponenti oħrajn għat-twettiq tal-funzjonijiet bażiċi tagħha huma l-istess bħat-tip ta’ CRM elenkat fuq il-websajt tal-BĊE.
                        CCM tista’ tintuża bħala CIM jekk is-sistemi ta’ identifikazzjoni, is-software u komponenti oħrajn għat-twettiq tal-funzjonijiet bażiċi tagħha huma l-istess bħat-tip ta’ CCM elenkat fuq il-websajt tal-BĊE.

                           Tabella 2

                           Magni mħaddmin mill-persunal

                                    1.

                                    Magni li jipproċessaw il-karti tal-flus (BPMs)

                                    Il-BPMs jivverifikaw il-karti tal-flus tal-euro għall-awtentiċità u l-kundizzjoni

                                    2.

                                    Magni li jawtentikaw il-karti tal-flus (BAMs)

                                    Il-BAMs jivverifikaw il-karti tal-flus tal-euro għall-awtentiċità

                                    3.

                                    Magni għar-riċiklaġġ li jassistu lill-kaxxier (TARMs)

                                    It-TARMs huma magni li jirriċiklaw il-karti tal-flus imħaddmin mill-kaxxiera li jivverifikaw il-karti tal-flus tal-euro għall-awtentiċità u l-kundizzjoni. Għall-iżbank, it-TARMs jistgħu jużaw karti tal-flus tal-euro ġenwini li jkunu ġew iddepożitati minn klijenti oħrajn fi transazzjonijiet preċedenti. Barra minn dan, huma jżommu l-karti tal-flus tal-euro f’post sigur u jippermettu l-kaxxiera biex jikkreditaw jew jiddebitaw il-kontijiet bankarji tal-klijenti

                                    4.

                                    Magni li jassistu lill-kaxxier (TAMs)

                                    It-TAMs huma magni mħaddmin minn kaxxiera li jivverifikaw il-karti tal-flus tal-euro għall-awtentiċità. Barra minn dan, iżommu l-karti tal-flus tal-euro f’post sigur u jippermettu l-kaxxierabiex jikkreditaw jew jiddebitaw il-kontijiet bankarji tal-klijenti

                              Magni mħaddmin mill-persunal għandhom jipproċessaw il-karti tal-flus f’pakketti.
                        TARMs u TAMs jistgħu jintużaw bħala magni mħaddmin mill-klijent jekk it-tip ta’ magna tkun ġiet ittestjata u elenkata fuq il-websajt tal-BĊE bħala CRM jew CIM/CCM rispettivament. F’dan il-każ, TARM għandha titqies bħala CRM u TAM għandha titqies bħala CIM/CCM.
                        3.   Tipi ta’ magni li jimmaniġġjaw il-karti tal-flus

                        L-Eurosistema tittestja tipi ta’ magni li jimmaniġġjaw il-karti tal-flus. It-tipi ta’ magni li jimmaniġġjaw il-karti tal-flus jistgħu jintgħarfu minn xulxin permezz tas-sistemi speċifiċi ta’ identifikazzjoni tagħhom, is-software u komponenti oħrajn għat-twettiq tal-funzjonalitajiet ewlenin tagħhom. Dawn huma: (a) l-awtentikazzjoni ta’ karti tal-flus tal-euro ġenwini; (b) l-identifikazzjoni u s-separazzjoni ta’ karti tal-flus tal-euro suspettati li huma foloz; (c) l-identifikazzjoni u s-separazzjoni ta’ karti tal-flus tal-euro li mhumiex f’kundizzjoni tajba minn karti tal-flus tal-euro li huma f’kundizzjoni tajba, jekk dan ikun applikabbli; u (d) ir-rintraċċar ta’ oġġetti identifikati bħala karti tal-flus tal-euro suspettati li huma foloz u ta’ karti tal-flus tal-euro li mhumiex awtentikati b’mod ċar, jekk dan ikun applikabbli.”;

                     2.

                     L-Anness IIa jinbidel b’dan li ġej:

                        “ANNESS IIa

                           KLASSIFIKAZZJONI U TRATTAMENT TA’ KARTI TAL-FLUS TAL-EURO MINN MAGNI MĦADDMIN MILL-KLIJENT

                        Il-karti tal-flus tal-euro huma kklassifikati f’waħda minn dawn il-kategoriji li ġejjin u huma separati fiżikament skont il-kategorija. Magni li ma jivverifikawx l-karti tal-flus tal-euro għall-kundizzjoni m’għandhomx għalfejn jiddistingwu bejn il-karti tal-flus tal-euro tal-kategoriji 4a u 4b.

                           Tabella 1

                           Klassifikazzjoni u trattament ta’ karti tal-flus tal-euro minn magni mħaddmin mill-klijent li fihom jiġu ddepożitati l-flus kontanti bir-rintraċċar tal-klijent

                                    Kategorija

                                    Karatteristiċi

                                    Trattament

                                    1.

                                    Oġġetti li mhumiex rikonoxxuti bħala karti tal-flus tal-euro

                                    Mhux rikonoxxuti bħala karti tal-flus tal-euro minħabba xi waħda minn dawn:

                                                —

                                                karti tal-flus tal-euro li mhumiex aċċettati mill-magna

                                                —

                                                karti tal-flus li mhumiex tal-euro

                                                —

                                                oġġetti bħall-karti tal-flus tal-euro

                                                —

                                                xbieha jew format ħżiena

                                                —

                                                kantuniera(i) mitwija kbar jew parti(jiet) nieqsa

                                                —

                                                żball fit-tagħbija jew fit-trasport fil-magna

                                    Għoti lura mill-magna lill-klijent

                                    2.

                                    Karti tal-flus tal-euro suspettati li huma foloz

                                    Xbieha u format rikonoxxuti, imma karatteristika waħda jew iżjed ta’ awtentikazzjoni vverifikata mill-magna ma tiġix identifikata jew hija b’mod ċar barra t-tolleranza

                                    Irtira miċ-ċirkulazzjoni
                                    Għandhom jingħataw għall-awtentikazzjoni, flimkien ma’ informazzjoni dwar id-detentur tal-kont, lill-awtoritajiet nazzjonali kompetenti minnufih, sa mhux iktar tard minn 20 jum tax-xogħol wara d-depożitu fil-magna. Tikkreditax il-kont tad-detentur

                                    3.

                                    Karti tal-flus tal-euro li mhumiex awtentikati b’mod ċar

                                    Xbieha u format rikonoxxuti, imma mhux il-karatteristiċi kollha ta’ awtentikazzjoni vverifikati mill-magna huma rikonoxxuti minħabba devjazzjonijiet fil-kwalità u/jew tolleranza. Fil-biċċa l-kbira tal-każijiet karti tal-flus tal-euro li mhumiex f’kundizzjoni tajba

                                    Irtira miċ-ċirkulazzjoni
                                    Il-karti tal-flus tal-euro huma pproċessati separatament u jingħataw għall-awtentikazzjoni lill-BĊN minnufih sa mhux iktar tard minn 20 jum tax-xogħol wara d-depożitu fil-magna.
                                    Informazzjoni fuq id-detentur tal-kont tinħażen għal tmien ġimgħat wara li l-karti tal-flus tal-euro jkunu ġew identifikati mill-magna. Din l-informazzjoni tingħata fuq talba lill-BĊN. Alternattivament, bi ftehim mal-BĊN, informazzjoni li tippermetti r-rintraċċar tad-detentur tal-kont tista’ tingħata lil dak il-BĊN flimkien mal-karti tal-flus tal-euro.
                                    Jistgħu jiġu kkreditati lid-detentur tal-kont

                                    4a.

                                    Karti tal-flus tal-euro li huma identifikati bħala ġenwini u f’kundizzjoni tajba

                                    Il-verifiki kollha tal-awtentiċità u l-kundizzjoni magħmulin mill-magna jagħtu riżultati pożittivi

                                    Jistgħu jintużaw għar-riċirkolazzjoni.
                                    Ikkreditati lid-detentur tal-kont.

                                    4b.

                                    Karti tal-flus tal-euro li huma identifikati bħala ġenwini u li mhumiex f’kundizzjoni tajba

                                    Il-verifiki kollha tal-awtentiċità magħmulin mill-magna jagħtu riżultati pożittivi. Tal-inqas kriterju wieħed ta’ kundizzjoni vverifikat jagħti riżultat negattiv

                                    Ma jistgħux jintużaw għar-riċirkolazzjoni u jingħataw lura lill-BĊN.
                                    Ikkreditati lid-detentur tal-kont

                              Regoli speċifiċi fir-rigward ta’ Tabella 1:

                                    1.

                                    Il-karti tal-flus tal-euro ta‘ kategoriji 2 u 3 ma jingħatawx lura lill-klient minn magna jekk il-magna tippermetti l-kanċellazzjoni ta’ tranżazzjoni ta’ depożitu. Biex wieħed iżomm dawn il-karti tal-flus tal-euro meta tiġi mħassra tranżazzjoni dawn jistgħu jinħażnu f’żona ta’ ħażna temporanja fil-magna.

                                    2.

                                    I l-karti tal-flus tal-euro ta‘ kategorija 3 m’għandhomx jiġu separati fiżikament mill-karti tal-flus tal-euro ta‘ kategorija 4b. F’dan il-każ it-terminu ta’ żmien biex it-taħlita ta’ karti tal-flus tal-euro ta’ kategoriji 3 u 4b tiġi mgħoddija lill-BĊN u r–rekwiżiti għar-rintraċċar tal-klijent tal-karti tal-flus tal-euro ta’ kategorija 3 kif speċifikat għal kategorija 3 xorta japplikaw.

                           Tabella 2

                           Klassifikazzjoni u trattament tal-karti tal-flus tal-euro minn magni oħrajn imħaddmin mill-klijent

                                    Kategorija

                                    Karatteristiċi

                                    Trattament

                                    1.

                                    Oġġetti li mhumiex rikonoxxuti bħala karti tal-flus tal-euro

                                    Mhux rikonoxxuti bħala karti tal-flus tal-euro minħabba xi waħda minn dawn:

                                                —

                                                karti tal-flus tal-euro li mhumiex aċċettati mill-magna

                                                —

                                                karti tal-flus li mhumiex tal-euro

                                                —

                                                oġġetti li jixbħu l-karti tal-flus tal-euro

                                                —

                                                xbieha jew format ħżiena

                                                —

                                                kantuniera(i) mitwijin kbar jew parti(jiet) neqsin

                                                —

                                                żball fit-tagħbija jew fit-trasport fil-magna

                                    Ma jistgħux jitqassmu lill-klijenti

                                    2.

                                    Karti tal-flus tal-euro sssuspettati li huma foloz

                                    Xbieha u format rikonoxxuti, iżda karatteristika waħda jew aktar ta’ awtentikazzjoni vverifikata mill-magna ma tiġix identifikata jew li b’ebda mod ma tista’ tiġi aċċettata.

                                    Ma jistgħux jitqassmu lill-klijenti
                                    Għandhom jingħataw minnufih għall-awtentikazzjoni lill-awtoritajiet nazzjonali kompetenti, sa mhux iktar tard minn 20 jum tax-xogħol wara l-identifikazzjoni mill-magna flimkien ma’ informazzjoni li tirrigwarda d-detentur tal-kont jekk disponibbli,

                                    3.

                                    Karti tal-flus tal-euro li mhumiex awtentikati b’mod ċar

                                    Xbieha u format rikonoxxuti, iżda mhux il-karatteristiċi ta’ awtentikazzjoni kollha vverifikata mill-magna huma rikonoxxuti minħabba differenzi fil-kwalità u/jew fl-aċċettazzjoni. Fil-parti l-kbira tal-każijiet huma karti tal-flus tal-euro mhumiex f’kundizzjoni tajba.

                                    Ma jistgħux jitqassmu lill-klijenti
                                    Il-karti tal-flus tal-euro huma pproċessati separatament u mogħtija minnufih lill-BĊN għall-awtentikazzjoni, sa mhux iktar tard minn 20 jum tax-xogħol wara li jiġu ddepożitati fil-magna

                                    4a.

                                    Karti tal-flus tal-euro li huma identifikati bħala ġenwini u f’kundizzjoni tajba

                                    Il-verifiki kollha tal-awtentiċità u kundizzjoni magħmulin mill-magna jagħtu riżultati pożittivi

                                    Jistgħu jitqassmu lill-klijenti

                                    4b.

                                    Karti tal-flus tal-euro li huma identifikati bħala ġenwini u li mhumiex f’kundizzjoni tajba

                                    Il-verifiki kollha tal-awtentiċità magħmulin mill-magna jagħtu riżultati pożittivi. Tal-inqas kriterju wieħed ta’ kundizzjoni vverifikat jagħti riżultat negattiv

                                    Ma jistgħux jitqassmu lill-klijenti u jingħataw lura lill-BĊN

                              Regoli speċifiċi fir-rigward ta’ Tabella 2:

                                    1.

                                    Il-karti tal-flus tal-euro ta’ kategoriji 1, 2 u 3 ma jistgħux jinfirdu fiżikament. Meta jkunu mħalltin, it-tliet kategoriji kollha għandhom jiġu ttrattati bħala karti tal-flus tal-euro ta’ kategorija 2. Jekk il-karti tal-flus tal-euro ta’ kategoriji 1, 2 u 3 ikunu jistgħu jinfirdu fuq magna oħra li timmaniġġa l-karti tal-flus jew, jekk ikun qabel il-BĊN, minn membri tal-persunal imħarrġin, huma għandhom jiġu ttrattati skont Tabella 2.

                                    2.

                                    Il-karti tal-flus tal-euro ta’ kategorija 3 ma jistgħux jinfirdu fiżikament mill-karti tal-flus tal-euro ta’ kategorija 4b. F’dan il-każ it-terminu ta’ żmien biex it-taħlita ta’ karti tal-flus tal-euro ta’ kategoriji 3 u 4b tiġi mgħoddija lill-BĊN kif speċifikat għal kategorija 3 xorta japplika.”;

                     3.

                     L-Anness IIb jinbidel b’dan li ġej:

                        “ANNESS IIb

                           KLASSIFIKAZZJONI U TRATTAMENT TAL-KARTI TAL-FLUS TAL-EURO MINN MAGNI MĦADDMIN MILL-PERSUNAL

                        Il-karti tal-flus tal-euro huma kklassifikati f’waħda mill-kategoriji stabiliti f’Tabella 1. Il-karti tal-flus tal-euro ta’ kategoriji 4a u 4b għandhom jinfirdu fizikament mill-karti tal-flus tal-euro ta’ kategoriji 1, 2 u 3. Magni li ma jivverifikawx il-karti tal-flus tal-euro għall-kundizzjoni m’għandhomx għalfejn jiddistingwu bejn karti tal-flus tal-euro ta’ kategoriji 4a u 4b.

                           Tabella 1

                           Klassifikazzjoni u trattament tal-karti tal-flus tal-euro minn magni mħaddmin mill-persunal

                                    Kategorija

                                    Karatteristiċi

                                    Trattament

                                    1.

                                    Oġġetti li mhumiex rikonoxxuti bħala karti tal-flus tal-euro

                                    Mhumiex rikonoxxuti bħala karti tal-flus tal-euro minħabba xi waħda minn dawn:

                                                —

                                                karti tal-flus tal-euro li mhumiex aċċettati mill-magna

                                                —

                                                karti tal-flus li mhumiex tal-euro

                                                —

                                                oġġetti li jixbħu l-karti tal-flus tal-euro

                                                —

                                                xbieha jew format ħżiena

                                                —

                                                kantuniera(i) mitwijin kbar jew parti(jiet) neqsin

                                                —

                                                żball fit-tagħbija jew fit-trasport fil-magna

                                    Jingħataw lura lill-operatur mill-magna għall-iktar valutazzjoni u trattament.
                                    Wara valutazzjoni viżiva minn membru tal-persunal dawn jistgħu jingħataw lura mill-kaxxier lill-klijent.

                                    2.

                                    Karti tal-flus tal-euro suspettati li huma foloz

                                    Xbieha u format rikonoxxuti, iżda karatteristika waħda jew aktar ta’ awtentikazzjoni vverifikata mill-magna ma tiġix identifikata jew li b’ebda mod ma tista’ tiġi aċċettata.

                                    Jingħataw lura lill-operatur mill-magna lill-operatur għal iktar valutazzjoni u trattament.
                                    Dawn jiġu pproċessati separatament u jingħataw minnufih għall-awtentikazzjoni finali lill-awtoritajiet nazzjonali kompetenti, sa mhux aktar tard minn 20 jum tax-xogħol wara l-ipproċessar mill-magna.

                                    3.

                                    Karti tal-flus tal-euro li mhumiex awtentikati b’mod ċar

                                    Xbieha u format rikonoxxuti, iżda mhux il-karatteristiċi ta’ awtentikazzjoni kollha vverifikati mill-magna huma rikonoxxuti minħabba differenzi fil-kwalità u/jew fl-aċċettazzjoni. Fil-parti l-kbira tal-każijiet huma karti tal-flus tal-euro li mhumiex f’kundizzjoni tajba.

                                    4a.

                                    Karti tal-flus tal-euro li huma identifikati bħala ġenwini u f’kundizzjoni tajba

                                    Il-verifiki kollha tal-awtentiċità u kundizzjoni magħmulin mill-magna jagħtu riżultati pożittivi

                                    Jistgħu jintużaw għar-riċirkolazzjoni.
                                    Ikkreditati lid-detentur tal-kont

                                    4b.

                                    Karti tal-flus tal-euro li huma identifikati bħala ġenwini u mhux f’kundizzjoni tajba

                                    Il-verifiki kollha tal-awtentiċità magħmulin mill-magna jagħtu riżultati pożittivi. Tal-inqas kriterju wieħed ta’ kundizzjoni vverifikat jagħti riżultat negattiv

                                    Ma jistgħux jintużaw għar-riċirkolazzjoni u għandhom jingħataw lura lill-BĊN.
                                    Ikkreditati lid-detentur tal-kont.

                              Regola speċifika fir-rigward ta’ Tabella 1:
                        Jekk il-karti tal-flus tal-euro ta’ kategoriji 2 u 3 jistgħu jinfirdu fiżikament mill-magna nnifisha jew minn magna oħra li timmaniġġa l-karti tal-flus jew, jekk jaqbel il-BĊN, minn membri tal-persunal imħarrġin, il-karti tal-flus tal-euro ta’ kategorija 3 jistgħu jingħataw lill-BĊN flimkien ma’ karti tal-flus tal-euro ta’ kategorija 4b. F’dak il-każ, it-terminu ta’ żmien il-karti tal-flus tal-euro ta’ kategorija 2 tiġi mgħoddija lill- awtorità nazzjonali kompetenti u t-taħlita ta’ karti tal-flus tal-euro ta’ kategorija 3 u 4b lill-BĊN xorta japplika kif speċifikat fit-tabella.

                           Regoli speċifiċi dwar il-klassifikazzjoni u l-issortjar għal uħud mill-magni mħaddmin mill-persunal

                                    1.

                                    Il-BPMs jikklassifikaw u jissortjaw fiżikament karti tal-flus tal-euro ta’ kategoriji 1, 2 u 3 f’ output stacker wieħed jew aktar u karti tal-flus tal-euro ta’ kategoriji 4a u 4b f’ żewġ output stackers separati kif stabbilit f’Anness IIb, li għalih huwma meħtieġa tal-anqas tliet output stackers iddedikati sabiex jiġi evitat l-intervent tal-operatur tal-magna.

                                    2.

                                    Il-BPMs b’żewġ output stackers iddedikati biss jistgħu madankollu jikklassifikaw u jissortjaw il-karti tal-flus tal-euro jekk jiġu sodisfatti r-rekwiżiti li ġejjin:

                                                (a)

                                                Il-verifiki tal-awtentiċità u l-kundizzjoni jsiru fl-istess proċess. F’dan il-proċess, karti tal-flus tal-euro ta’ kategorija 4a għandhom jiġu ssortjati f’output stacker stazzjonarju wieħed, filwaqt li karti tal-flus tal-kategoriji l-oħra għandhom jiġu ssortjati f’output stacker stazzjonarju separat li ma jkollux kuntatt fiżiku ma’ karti tal-flus tal-euro ta’ kategorija 4a.

                                                (b)

                                                Jekk karta tal-flus tal-euro ta’ kategorija 1, 2 jew 3 tiġi identifikata bħala preżenti fit-tieni output stacker, l-operatur għandu jerġa’ jgħaddi l-karta/i tal-flus tal-euro mit-tieni output stacker. F’dan it-tieni proċess, karti tal-flus tal-euro ta’ kategoriji 1, 2 jew 3 għandhom jinfirdu mill-karti tal-flus tal-euro ta’ kategorija 4b billi tal-ewwel jiġu ssortjati f’output stacker iddedikat u ttrattati kif speċifikat fit-tabella hawn fuq. Billi l-magna ma tistax tifred fiżikament karti tal-flus tal-euro ta’ kategorija 1, 2 jew 3 f’output stackers differenti, huma għandhom jitqiesu u jiġu kkunsidrati kollha bħala karti tal-flus tal-euro ta’ kategorija 2.

                                    3.

                                    Il-BAMs jikklassifikaw u jissortjaw fiżikament il-karti tal-flus tal-euro ta’ kategorija 1, 2 jew 3 f’output stacker wieħed u karti tal-flus tal-euro ta’ kategoriji 4a u 4b f’output stacker ieħor, fejn ikunu meħtieġa mill-inqas żewġ output stackers iddedikati sabiex jiġi evitat l-intervent tal-operatur tal-magna.

                                    4.

                                    Il-BAMs b’output stacker wieħed iddedikat jistgħu madankollu jikklassifikaw u jissortjaw karta tal-flus tal-euro jekk jiġu sodisfatti r-rekwiżiti li ġejjin:

                                                (a)

                                                Kull darba li tiġi pproċessata karta tal-flus tal-euro ta‘ kategorija 1, 2 jew 3, il-magna għandha twaqqaf l-ipproċessar minnufih u żżomm dik il-karta tal-flus tal-euro f’pożizzjoni li tevita kull kuntatt fiżiku mal-karti tal-flus tal-euro awtentikati.

                                                (b)

                                                Ir-riżultat tal-verifika tal-awtentiċità għandu jiġi indikat għal kull karta tal-flus tal-euro ta‘ kategorija 1, 2 jew 3fuq display. Billi l-magna ma tistax tifred fiżikament karti tal-flus tal-euro ta’ kategorija 1, 2 jew 3 f’output stackers differenti, huma għandhom jitqiesu u jiġu kkunsidrati kollha bħala karti tal-flus tal-euro ta’ kategorija 2.

                                                (c)

                                                Il-magna għandha tivverifika l-preżenza ta’ karta tal-flus tal-euro ta’ kategorija 1, 2 jew 3 meta tieqaf tipproċessa, u l-ipproċessar jista’ jkompli biss wara t-tneħħija fiżika tal-karta tal-flus tal-euro ta’ kategorija 1, 2 jew 3 mill-operatur.

                                                (d)

                                                Għal kull waqfa fil-modalità tal-ipproċessar mhux iktar minn karta tal-flus tal-euro waħda ta’ kategorija 1, 2 jew 3 għandha tkun aċċessibbli għall-operatur.”;

                     4.

                     Anness IIIa huwa mħassar, Anness IIIb huwa rrenumerat bħala Anness III;

                     5.

                     Anness IV jinbidel b’dan li ġej:“
                        ANNESS IV

                           ĠBIR TA’ DEJTA MILL-KAXXIERA

                        1.   Għanijiet

                        L-għanijiet tal-ġbir tad-dejta huma biex il-BĊNi u l-BĊE jkunu jistgħu jimmoniterjaw l-attivitajiet rilevanti tal-kaxxiera u biex jissorveljaw l-iżviluppi fiċ-ċiklu tal-flus kontanti.
                        2.   Prinċipji ġenerali

                                    2.1.

                                    Dejta fuq il-magni li jimmaniġġjaw il-karti tal-flus tiġi rrapportata biss meta l-magni jintużaw biex jikkonformaw ma’ din id-Deċiżjoni.

                                    2.2.

                                    Il-kaxxiera jipprovdu regolarment il-BĊN tal-Istat Membru tagħhom b’dan li ġej:

                                                —

                                                informazzjoni fuq stabbilimenti fejn il-flus kontanti jiġu mmaniġġjati bħal fergħat tal-uffiċini, u

                                                —

                                                informazzjoni fuq magni li jimmaniġġjaw il-karti tal-flus u li jagħtu l-flus kontanti.

                                    2.3.

                                    Barra minn dan, il-kaxxiera li jirriċirkulaw karti tal-flus tal-euro permezz ta’ magni li jimmanniġjaw il-karti tal-flus u magni li jagħtu l-flus kontanti jipprovdu regolarment lill-BĊN tal-Istat Membru b’dan li ġej:

                                                —

                                                informazzjoni fuq il-volum ta’ operazzjonijiet tal-flus kontanti (numru ta’ karti tal-flus tal-euro pproċessati) li jinvolvi magni li jimmaniġġjaw il-karti tal-flus u li jagħtu l-flus kontanti,

                                                —

                                                informazzjoni dwar fergħat imbiegħda ta’ istituzzjonijiet ta’ kreditu b’livell baxx ta’ operazzjonijiet ta’ flus kontanti fejn il-verifiki tal-kundizzjoni jsiru manwalment.

                              3.   Tip ta’ dejta u ħtiġijiet ta’ rapportar

                                    3.1.

                                    Skont in-natura tagħha, id-dejta miġbura tinqasam f’dejta ewlenija u dejta operattiva.

                           Dejta ewlenija

                                    3.2.

                                    Dejta ewlenija tkopri informazzjoni dwar: (a) il-kaxxiera individwali u l-magni tagħhom li jimmaniġġjaw il-karti tal-flus u li jagħtu l-flus li qed jaħdmu; u (b) fergħat imbiegħda ta’ istituzzjonijiet ta’ kreditu.

                                    3.3.

                                    Dejta ewlenija tiġi pprovduta lill-BĊN fid-data tal-applikazzjoni ta’ din id-Deċiżjoni u kull sitt xhur wara. Għandha tiġi pprovduta d-dejta speċifikata fil-galvu li hemm fl-Appendiċi Iż, għalkemm il-BĊN jista’ jeħtieġ li tingħata f’format differenti. Il-BĊNi jistgħu għal perijodu tranżitorju jitolbu għal rapportar mensili, jekk din kienet il-prattika tagħhom qabel id-dħul fis-seħħ ta’ din id-Deċiżjoni, jew għal rapportar trimestrali.

                                    3.4.

                                    BĊN jista’ jiddeċiedi, għal raġunijiet ta’ monitoraġġ, li jiġbor d-dejta fil-livell lokali, bħal f’ fergħat tal-uffiċċji.

                                    3.5.

                                    BĊN jista’ jiddeċiedi li jeskludi mill-ambitu tal-ħtiġijiet tar-rapportar magni li jimmaniġġjaw il-karti tal-flus użati biss biex jiġu pproċessati karti tal-flus tal-euro mqassmin mill-kaxxiera jew li mhumiex użati għar-riċirkolazzjoni. BĊN jista’ jitlob lill-kaxxiera biex jindikaw is-CRMs u s-CCMs li jintużaw rispettivament bħala CCMs/CIMs jew CIMs.

                                    3.6.

                                    Id-dejta speċifikata dwar il-fergħat imbiegħda għandha tiġi fornuta fil-galvu li hemm fl-Appendiċi 3, għalkemm il-BĊN jista’ jeħtieġ li tingħata f’format differenti.

                           Dejta operattiva

                                    3.7.

                                    Dejta li toriġina mill-ipproċessar u r-riċirkulazzjoni ta‘ karti tal-flus tal-euro mill-kaxxiera hija kklassifikata bħala dejta operattiva.

                                    3.8.

                                    BĊN jista’ jiddeċiedi li jeskludi aġenti ekonomiċi oħrajn, kif imsemmi fl-Artikolu 6(1) tar-Regolament (KE) Nru 1338/2001, mill-obbligu li jirrapportaw dejta operattiva jekk in-numru tal-karti tal-flus tal-euro li jirriċirkulaw permezz ta’ magni li jagħtu l-flus kontanti huwa inqas mil-limitu determinat mill-BĊN.

                                    3.9.

                                    Id-dejta tiġi fornita fuq bażi ta’ sitt xhur. Id-dejta tiġi rrappurtata lill-BĊN sa mhux iktar tard minn xahrejn wara l-perijodu ta’ rapportar rilevanti, jiġifieri fl-aħħar ta’ Frar u fl-aħħar ta’ Awwissu. Id-dejta tista’ tiġi pprovduta permezz tal-galvu stabbilit fl-Appendiċi 2. Il-BĊNi jistgħu għal perijodu tranżitorju jitolbu għal rapportar mensili, jekk din kienet il-prattika tagħhom qabel id-dħul fis-seħħ ta’ din id-Deċiżjoni, jew għal rapportar trimestrali.

                                    3.10.

                                    Id-dejta tiġi fornita mill-kaxxiera li fiżikament jimmaniġġjaw il-karti tal-flus tal-euro. Jekk kaxxier ikun ta l-verifika għall-awtentiċità u l-kundizzjoni lil kaxxier ieħor, id-dejta tingħata mill-kaxxier innominat skont l-Artikolu 3(2).

                                    3.11.

                                    Id-dejta tiġi rrappurtata mill-kaxxiera bħala biċċiet (volum), aggregata fil-livell nazzjonali u maqsuma skont id-denominazzjoni tal-karta tal-flus tal-euro. Kategorizzazzjoni skont is-serje tal-karti tal-flus mhijiex meħtieġa. Għal fergħat imbiegħda ta’ istituzzjonijiet ta’ kreditu, id-dejta operattiva tiġi rrappurtata separatament.

                                    3.12.

                                    BĊN jista’ jiddeċiedi, għal raġunijiet ta’ monitoraġġ, li jiġbor d-dejta fil-livell lokali, bħal fergħat tal-uffiċini

                                    3.13.

                                    BĊN jista’ jiddeċiedi li jeskludi mill-ambitu tal-ħtiġijieti tar-rapportar karti tal-flus tal-euro li huma pproċessati fuq magni li jimmaniġġjaw il-karti tal-flus u mqassmin mill-kaxxiera.

                                    3.14.

                                    Kaxxiera li jkunu taw il-verifika għall-awtentiċità u l-kundizzjoni lil kaxxiera oħrajn jistgħu jintalbu jipprovdu informazzjoni ddettaljata lill-BĊN fuq din tal-aħħar, inkluż l-arranġamenti tal-għoti tax-xogħol.

                                    3.15.

                                    Għandha tiġi fornita dejta dwar il-fergħat imbiegħda speċifikata fil-galvu li hemm fl-Appendiċi 3, għalkemm il-BĊN jista’ jeħtieġ li tingħata f’format differenti u jista’ jaqbel mal-kaxxiera biex jiġbru dejta iktar estensiva.

                              4.   Kunfidenzjalità u pubblikazzjoni ta’ dejta

                                    4.1.

                                    Kemm id-dejta ewlenija u d-dejta operattiva jiġu ttrattati bħala kunfidenzjali.

                                    4.2.

                                    Il-BĊNi u l-BĊE jistgħu jiddeċiedu li jippubblikaw rapporti jew statistika bl-użu ta’ dejta miksubina taħt dan l-Anness. Kull pubblikazzjoni bħal din hija aggregata b’tali mod li l-ebda dejta ma tista’ jiġu attribwita lil entitajiet ta’ rapportar partikolari.

                        Appendiċi 1

                           GALVU TAR-RAPPORTAR

                           Dejta ewlenija

                        Din l-informazzjoni għandha tingħata lil:
                        [Isem tal-BĊN; dettalji għall-kuntatt għal mistoqsijiet; indirizz]
                        1.   Informazzjoni dwar il-kaxxier

                        Isem il-kaxxier:
                        Indirizz tal-uffiċċju prinċipali:
                        ŻIP/kodiċi postali:
                        Belt:
                        Triq:
                        Tip ta’ kumpanija:

                                    —

                                    Istituzzjoni ta’ kreditu:

                                    —

                                    Bureau de change

                                    —

                                    Kumpanija cash in transit li mhijiex istituzzjoni ta’ ħlas

                                    —

                                    Kummerċjant (kummerċjant bl-imnut)

                                    —

                                    Casino

                                    —

                                    Oħrajn, inklużi istituzzjonijiet ta’ ħlas fejn ma ġewx ikkategorizzati bħala waħda minn dawn ta’ hawn fuq (speċifika)

                              Il-persuni tal-kuntatt:
                        Ismijiet:
                        Nri tat-telefon:
                        Numri tal-faks
                        Indirizzi tal-e-Mail:
                        Sieħeb mogħti x-xogħol (jekk rilevanti)
                        Isem:
                        Indirizz:
                        Żip/kodiċi postali/:
                        Belt
                        2.   Magni mħaddmin mill-klijent

                                    Kategorija ta’ magna

                                    Numru ta’ identifikazzjoni (*)

                                    Manifattur (*)

                                    Isem tal-magna (*)

                                    Identifikazzjoni (*)

                                    (sistema ta’ identifikazzjoni/verżjonijiet tas-software)

                                    Numru totali ta’ dawk li qed jaħdmu

                                    CIMs

                                    CRMs

                                    CCMs

                                    COMs

                              3.   Magni mħaddmin mill-persunal

                                    Kategorija ta’ magna

                                    Numru ta’ identifikazzjoni (**)

                                    Manifattur (**)

                                    Isem tal-magna (**)

                                    Identifikazzjoni (**)

                                    (sistema ta’ identifikazzjoni/verżjonijiet tas-software)

                                    Numru totali ta’ dawk li qed jaħdmu

                                    BPMs

                                    BAMs

                                    TARMs

                                    TAMs

                              4.   Magni li jagħtu l-flus

                                    Numru totali ta’ dawk li qed jaħdmu

                                    ATMs

                                    SCoTs

                                    Oħrajn

                        Appendiċi 2

                           GALVU TAR-RAPPORTAR

                           Dejta operattiva

                        1.   Informazzjoni dwar il-kaxxier

                                    Isem il-kaxxier

                                    Perijodu ta’ rapportar

                              2.   Dejta

                        Jekk jogħġbok agħti dejta aggregata fil-livell nazzjonali jew reġjonali, kif deċiż mill-BĊN – bl-esklużjoni ta’ fergħat imbiegħda.

                                    Numru totali ta’ karti tal-flus tal-euro pproċessati (1)

                                    Li minnhom ssortjati bħala li mhumiex f’kundizzjoni tajba (1)

                                    Li minnhom irriċirkulati (2)

                                    EUR 5

                                    EUR 10

                                    EUR 20

                                    EUR 50

                                    EUR 100

                                    EUR 200

                                    EUR 500

                                    Numru ta’ karti tal-flus tal-euro mqassmin permezz ta’ magni mħaddmin mill-klijenti u magni li jagħtu l-flus kontanti

                              Jekk BĊN japplika l-eċċezzjoni għall-fergħat imbiegħda stabbilita fl-Artikolu 7, din id-dejta hija obbligatorja għall-istituzzjonijiet ta’ kreditu ta’ dak l-Istat Membru. L-istituzzjonijiet ta’ kreditu għandhom jikkonsultaw lill-BĊNi tagħhom biex jiżguraw ruħhom dwar jekk din id-dejta għandhiex tkun irrapportata.

                        Appendiċi 3

                           FERGĦAT IMBIEGĦDA TA’ ISTITUZZJONIJIET TA’ KREDITU

                        Din l-informazzjoni hija pprovduta biss minn istituzzjonijiet ta’ kreditu li għandhom fergħat imbiegħda kif imsemmi fl-Artikolu 7(1).
                        1.   Informazzjoni dwar l-istituzzjoni ta’ kreditu

                                    Isem l-istituzzjoni ta’ kreditu

                                    Perijodu ta’ rapportar

                        2.   Dejta

                                    Isem il-fergħa mbiegħda

                                    Indirizz

                                    Numru ta’ karti tal-flus tal-euro mqassmin permezz ta’ magni mħaddmin mill-klijenti u magni li jqassmu l-flus

                              ”

            (*)  Dawn id-dettalji jiddaħħlu skont id-dettalji korrispondenti fuq il-websajt tal-BĊE.

            (**)  Dawn id-dettalji jiddaħħlu skont id-dettalji korrispondenti fuq il-websajt tal-BĊE.

            (1)  Din il-partita tkopri kemm magni mħaddmin mill-persunal kif ukoll dawk imħaddmin mill-klijenti.

            (2)  Huma esklużi karti tal-flus tal-euro li jintbagħtu lura lill-BĊNi, u karti tal-flus tal-euro riċirkolati mill-kaxxiera, jekk il-BĊN jiddeċiedi hekk.


title: 2004/713/KE: Id-Deċiżjoni tal-Parlament Ewropew tal-21 ta' April 2004 dwar kwittanza lid-Direttur tal-Eurojust fir-rigward ta' l-implimentazzjoni tal-baġit tiegħu għas-sena finanzjarja 2002

text:
               21.4.2004

               MT

               Il-Ġurnal Uffiċjali ta’ l-Unjoni Ewropea

               L 330/7

         ID-DEĊIŻJONI TAL-PARLAMENT EWROPEW
   tal-21 ta' April 2004
   dwar kwittanza lid-Direttur tal-Eurojust fir-rigward ta' l-implimentazzjoni tal-baġit tiegħu għas-sena finanzjarja 2002
   (2004/713/KE)

    ---documentbreak---

               21.4.2004

               MT

               Il-Ġurnal Uffiċjali ta’ l-Unjoni Ewropea

               L 330/7

         IR-RIŻOLUZZJONI
   tal-Parlament Ewropew bil-kummenti li jakkumpanjaw id-Deċiżjoni ta' kwittanza lid-Direttur tal-Eurojust fir-rigward ta' l-implimentazzjoni tal-baġit tiegħu għas-sena finanzjarja 2002


title: 2011/35/PESK: Deċiżjoni tal-Kumitat Politiku u ta’ Sigurtà BiH/17/2011 tal- 14 ta’ Jannar 2011 dwar il-ħatra ta’ Kmandant tal-Operazzjoni tal-UE għall-Operazzjoni Militari tal-Unjoni Ewropea fil-Bosnja-Ħerzegovina

text:
               21.1.2011

               MT

               Il-Ġurnal Uffiċjali tal-Unjoni Ewropea

               L 18/41

         DEĊIŻJONI TAL-KUMITAT POLITIKU U TA’ SIGURTÀ BiH/17/2011
   tal-14 ta’ Jannar 2011
   dwar il-ħatra ta’ Kmandant tal-Operazzjoni tal-UE għall-Operazzjoni Militari tal-Unjoni Ewropea fil-Bosnja-Ħerzegovina
   (2011/35/PESK)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea, u b’mod partikolari t-tieni paragrafu tal-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2004/570/PESK tat-12 ta’ Lulju 2004 dwar operazzjoni militari tal-Unjoni Ewropea fil-Bosnja-Ħerzegovina (1), u b’mod partikolari l-Artikolu 6(1) tagħha,
   Billi:

               (1)

               Skont l-Artikolu 6(1) tal-Azzjoni Konġunta 2004/570/PESK, il-Kunsill awtorizza lill-Kumitat Politiku u ta’ Sigurtà biex jieħu deċiżjonijiet dwar il-ħatra tal-Kmandant tal-Operazzjoni tal-UE.

               (2)

               Skont id-Deċiżjoni tal-Kumitat Politiku u ta’ Sigurtà BiĦ/10/2007 tal-25 ta’ Settembru 2007 dwar il-ħatra ta’ Kmandant tal-Operazzjoni tal-UE għall-operazzjoni militari tal-Unjoni Ewropea fil-Bosnja-Ħerzegovina (2), id-Deputat Kmandant Alleat Suprem għall-Ewropa (DSACEUR) il-Ġeneral John McCOLL inħatar Kmandant tal-Operazzjoni tal-UE għall-operazzjoni militari tal-Unjoni Ewropea fil-Bosnja-Ħerzegovina.

               (3)

               In-NATO ddeċidiet li taħtar lill-Ġeneral Sir Richard SHIRREFF bħala DSACEUR biex jieħu post il-Ġeneral John McCOLL. L-inkarigu tal-Ġeneral Sir Richard SHIRREFF jibda fl-4 ta’ Marzu 2011. Il-Ġeneral Sir Richard SHIRREFF għandu wkoll jieħu post il-Ġeneral John McCOLL fil-kapaċità tiegħu bħala Kmandant tal-Operazzjoni tal-UE għall-operazzjoni militari tal-Unjoni Ewropea fil-Bosnja-Ħerzegovina.

               (4)

               Skont l-Artikolu 5 tal-Protokoll (Nru 22) dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u fl-implementazzjoni ta’ deċiżjonijiet u azzjonijiet tal-Unjoni li jkollhom implikazzjonijiet ta’ difiża.

               (5)

               Fit-12 u t-13 ta’ Diċembru 2002 il-Kunsill Ewropew ta’ Kopenħagen adotta dikjarazzjoni li tgħid li l-arranġamenti “Berlin plus” u l-implimentazzjoni tagħhom ser japplikaw biss għal dawk l-Istati Membri tal-UE li huma wkoll jew membri tan-NATO jew partijiet fis-“Sħubija għall-Paċi”, u li konsegwentement ikkonkludew ftehim dwar is-sigurtà bilaterali man-NATO,

         ADOTTA DIN ID-DEĊIŻJONI:
   Artikolu 1
   Il-Ġeneral Sir Richard SHIRREFF huwa b’dan maħtur Kmandant tal-Operazzjoni tal-UE għall-operazzjoni militari tal-Unjoni Ewropea fil-Bosnja-Ħerzegovina.
   Artikolu 2
   Din id-Deċiżjoni għandha tidħol fis-seħħ fl-4 ta’ Marzu 2011.

      Magħmul fi Brussell, l-14 ta’ Jannar 2011.

            Għall-Kumitat Politiku u ta’ Sigurtà

            Il-President

         O. SKOOG

      (1)  ĠU L 252, 28.7.2004, p. 10.

      (2)  ĠU L 293, 10.11.2007, p. 8.


title: Deċiżjoni Nru 1358/2008/KE tal-Parlament Ewropew u tal-Kunsill tas- 16 ta’ Diċembru 2008 li temenda d-Deċiżjoni Nru 1904/2006/KE li tistabbilixxi għall-perjodu 2007-2013 il-programm Europe for Citizens li jippromwovi ċittadinanza Ewropea attiva

text:
               30.12.2008

               MT

               Il-Ġurnal Uffiċjali ta’ l-Unjoni Ewropea

               L 350/58

         DEĊIŻJONI Nru 1358/2008/KE TAL-PARLAMENT EWROPEW U TAL-KUNSILL
   tas-16 ta’ Diċembru 2008
   li temenda d-Deċiżjoni Nru 1904/2006/KE li tistabbilixxi għall-perjodu 2007-2013 il-programm “Europe for Citizens” li jippromwovi ċittadinanza Ewropea attiva
   IL-PARLAMENT EWROPEW U L-KUNSILL TA’ L-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u notevolment l-Artikoli 151 u 308 tiegħu,
   Wara li kkunsidraw il-proposta tal-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali,
   Wara li kkunsidraw l-opinjoni tal-Kumitat tar-Reġjuni
   Waqt li jaġixxu skond il-proċedura stabbilita fl-Artikolu 251 tat-Trattat (1),
   Billi:

               (1)

               Id-Deċiżjoni Nru 1904/2006/KE tal-Parlament Ewropew u tal-Kunsill tat-12 ta' Diċembru 2006 (2) stabbilixxiet il-programm “Europe for Citizens” għall-perjodu 2007-2013.

               (2)

               L-Artikolu 8(3), tad-Deċiżjoni Nru 1904/2006/KE, jistipula li l-miżuri neċessarji għall-implimentazzjoni tal-programm minbarra dawk elenkati fil-paragrafu 2 għandhom jiġu adottati skond il-proċedura msemmija fl-Artikolu 9(3) ta’ dik id-Deċiżjoni, jiġifieri skond il-proċedura konsultattiva stabbilita mid-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat ta’ l-implimentazzjoni konferiti fuq il-Kummissjoni (3).

               (3)

               Dawn il-kliem tad-Deċiżjoni Nru 1904/2006/KE jirriżultaw f’li deċiżjonijiet oħra ta’ selezzjoni li mhumiex dawk imsemmija fl-Artikolu 8(2) ta’ dik id-Deċiżjoni jiġu soġġetti għall-proċedura konsultattiva u għad-dritt ta’ skrutinju mill-Parlament Ewropew.

               (4)

               Madanakollu dawn il-deċiżjonijiet ta’ selezzjoni jikkonċernaw prinċipalment għotjiet żgħar u ma jinvolvux teħid ta’ deċiżjonijiet li jkunu politikament sensittivi.

               (5)

               Dawn il-modalitajiet ta’ proċedura jżidu minn xahrejn sa tliet xhur fil-proċess ta’ allokazzjoni tas-sussidji lill-kandidati. Dawn iwasslu għal ħafna dewmien vis-à-vis il-benefiċjarji ta’ l-allokazzjonijiet, jitfgħu piż disproporzjonat fuq l-amministrazzjoni tal-programm u ma jiġġenerawx valur miżjud meta titqies in-natura tal-għotjiet mogħtija.

               (6)

               Sabiex tkun possibbli implimentazzjoni aktar mgħaġġla u aktar effikaċi tad-deċiżjonijiet ta’ għażla, huwa meħtieġ li l-proċedura konsultattiva tiġi sostitwita minn obbligu fuq il-Kummissjoni li mingħajr dewmien tinforma lill-Parlament Ewropew u lill-Istati Membri dwar kwalunkwe miżuri meħuda għall-implimentazzjoni tad-Deċiżjoni Nru 1904/2006/KE mingħajr l-għajnuna ta' kumitat,

         IDDEĊIDEW KIF ĠEJ:
   Artikolu 1
   Id-Deċiżjoni Nru 1904/2006/KE għandha tiġi emendata kif ġej:

               (1)

               L-Artikolu 8(3) għandu jiġi sostitwit b'dan li ġej;
               “3.   Il-Kummissjoni għandha tinforma lill-Kumitat imsemmi fl-Artikolu 9 u lill-Parlament Ewropew dwar id-deċiżjonijiet l-oħra kollha ta' selezzjoni li tkun ħadet dwar l-implimentazzjoni ta' din id-Deċiżjoni, fi żmien jumejn ta' xogħol mill-adozzjoni tad-deċiżjonijiet involuti. Din l-informazzjoni għandha tinkludi deskrizzjonijiet u analiżi ta' l-applikazzjonijiet irċevuti, deskrizzjoni tal-proċedura ta' selezzjoni u ta' evalwazzjoni, u l-listi kemm tal-proġetti proposti għal finanzjament kif ukoll ta’ dawk li jkunu ġew rifjutati.”

               (2)

               L-Artikolu 9(3) għandu jiġi mħassar.

         Artikolu 2
   Il-Kummissjoni għandha tirrapporta lil-Parlament Ewropew u lil-Kunsill dwar l-impatt ta’ din id-Deċiżjoni sat-30 ta' Ġunju 2010.
   Artikolu 3
   Din id-Deċiżjoni għandha tidħol fis-seħħ l-għada tal-pubblikazzjoni tagħha f'Il-Ġurnal Uffiċjali ta’ l-Unjoni Ewropea.

      Magħmul fi Strażburgu, 16 ta’ Diċembru 2008.

            Għall-Parlament Ewropew

            Il-President

         H.-G. PÖTTERING

            Għall-Kunsill

            Il-President

         B. LE MAIRE

      (1)  L-Opinjoni tal-Parlament Ewropew tat-2 ta' Settembru 2008 (għadha mhux ippubblikata fil-Ġurnal Uffiċjali) u d-Deċiżjoni tal-Kunsill tal-20 ta’ Novembru 2008.

      (2)  ĠU L 378, 27.12.2006, p. 32.

      (3)  ĠU L 184, 17.7.1999, p. 23.


title: Deċiżjoni tal-Kunsill (UE) 2016/581 tal-11 ta' April 2016 dwar l-iffirmar, f'isem l-Unjoni, tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika Orjentali tal-Urugwaj skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 fir-rigward tal-modifika ta' konċessjonijiet fl-iskeda tar-Repubblika tal-Kroazja fil-kuntest tal-adeżjoni tagħha mal-Unjoni Ewropea

text:
               16.4.2016

               MT

               Il-Ġurnal Uffiċjali tal-Unjoni Ewropea

               L 101/1

         DEĊIŻJONI TAL-KUNSILL (UE) 2016/581
   tal-11 ta' April 2016
   dwar l-iffirmar, f'isem l-Unjoni, tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika Orjentali tal-Urugwaj skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 fir-rigward tal-modifika ta' konċessjonijiet fl-iskeda tar-Repubblika tal-Kroazja fil-kuntest tal-adeżjoni tagħha mal-Unjoni Ewropea
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4), flimkien mal-Artikolu 218(5) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Fil-15 ta' Lulju 2013, il-Kunsill awtorizza lill-Kummissjoni biex tibda negozjati ma' ċerti Membri oħrajn tal-Organizzazzjoni Dinjija tal-Kummerċ skont l-Artikolu XXIV:6 tal-Ftehim Ġenerali dwar it-Tariffi u l-Kummerċ (GATT) 1994, fil-kuntest tal-adeżjoni mal-Unjoni Ewropea tar-Repubblika tal-Kroazja.

               (2)

               In-negozjati tmexxew mill-Kummissjoni fil-qafas tad-direttivi ta' negozjar adottati mill-Kunsill.

               (3)

               Dawk in-negozjati ġew konklużi u Ftehim fil-forma ta' Skambju ta' Ittri bejn l-Unjoni Ewropea u r-Repubblika Orjentali tal-Urugwaj skont l-Artikolu XXIV:6 u l-Artikolu XXVIII tal-GATT 1994 rigward il-modifika ta' konċessjonijiet fl-iskeda tar-Repubblika tal-Kroazja fil-kuntest tal-adeżjoni tagħha mal-Unjoni Ewropea ġie inizjalat fit-18 ta' Diċembru 2015.

               (4)

               Il-Ftehim għandu jiġi ffirmat,

         ADOTTA DIN ID-DEĊIŻJONI:
   Artikolu 1
   L-iffirmar, f'isem l-Unjoni tal-Ftehim fil-forma ta' Skambju ta' Ittri bejn l-Unjoni Ewropea u r-Repubblika Orjentali tal-Urugwaj skont l-Artikolu XXIV:6 u l-Artikolu XXVIII ta' GATT 1994 rigward il-modifika ta' konċessjonijiet fl-iskeda tar-Repubblika tal-Kroazja fil-kuntest tal-adeżjoni tagħha mal-Unjoni Ewropea huwa b'dan awtorizzat f'isem l-Unjoni Ewropea, soġġett għall-konklużjoni t' dak il-Ftehim (1).
   Artikolu 2
   Il-President tal-Kunsill huwa b'dan awtorizzat li jaħtar il-persuna jew persuni li jkollhom is-setgħa li jiffirmaw il-Ftehim f'isem l-Unjoni.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, il-11 ta' April 2016.

            Għall-Kunsill

            Il-President

         M.H.P. VAN DAM

      (1)  It-test tal-Ftehim ser jiġi ppubblikat flimkien mad-deċiżjoni dwar il-konklużjoni tiegħu.


title: 2004/507/: 2004/507/KE:#Deċiżjoni tal-bank ċentrali ewropew tat-23 ta’ April, 2004 li tistabbilixxi l-miżuri meħtieġa għall-ħlas tal-kapital tal-Bank Ċentrali Ewropew mill-banek ċentrali nazzjonali mhux parteċipanti (BĊE/2004/10)

text:
               9.6.2004

               MT

               Il-Ġurnal Uffiċjali ta' l-Unjoni Ewropea

               L 205/19

         Deċiżjoni tal-bank ċentrali ewropew
   tat-23 ta’ April, 2004
   li tistabbilixxi l-miżuri meħtieġa għall-ħlas tal-kapital tal-Bank Ċentrali Ewropew mill-banek ċentrali nazzjonali mhux parteċipanti
   (BĊE/2004/10)
   (2004/507/KE)
   IL-KUNSILL ĠENERALI TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, partikolarment l-Artikolu 48,
   Billi:

               (1)

               Id-Deċiżjoni BĊE/2003/19 tat-18 ta’ Diċembru, 2003, li tistabbilixxi l-miżuri meħtieġa għall-ħlas tal-kapital tal-Bank Ċentrali Ewropew mill-banek ċentrali nazzjonali mhux parteċipanti (1), iddeterminat il-persentaġġ tas-sottoskrizzjoni tal-kapital tal-Bank Ċentrali Ewropew (BĊE) li l-banek ċentrali nazzjonali (BĊNi) ta' l-Istati Membri li ma kinux se jaddottaw l-ewro fl-1 ta' Jannar, 2004, għandhom iħallsu fl-1 ta' Jannar, 2004, bħala kontribuzzjoni għall-ispejjeż operattivi tal-BĊE.

               (2)

               Minħabba s-sħubija tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka fl-Unjoni Ewropea, u tal-fatt li l-BĊNi rispettivi tagħhom se jsiru parti mis-Sistema Ewropea tal-Banek Ċentrali (SEBĊ) fl-1 ta' Mejju, 2004, id-Deċiżjoni BĊE/2004/5 tat-22 ta' April, 2004, dwar l-ishma perċentwali tal-banek ċentrali nazzjonali fl-iskema tas-sottoskrizzjoni tal-kapital tal-Bank Ċentrali Ewropew (2) tistabbilixxi b’effett mill-1 ta' Mejju, 2004, il-proporzjonijiet assenjati lil kull BĊN li se jagħmel parti mis-SEBĊ fl-1 ta' Mejju, 2004, fl-iskema tas-sottoskrizzjoni tal-kapital tal-BĊE (minn issa' l quddiem “il-proporzjonijiet fl-iskema kapitali” u “l-iskema kapitali” rispettivament).

               (3)

               Fl-1 ta' Mejju, 2004, il-kapital sottoskritt tal-BĊE se jkun ta'5 564 669 247,19 ewro.

               (4)

               L-iskema kapitali estiża teħtieġ l-addozzjoni ta' deċiżjoni ġdida tal-BĊE biex tirrevoka d-Deċiżjoni BĊE/2003/19 b’effett mill-1 ta' Mejju, 2004, u biex tiddetermina l-persentaġġ tas-sottoskrizzjoni tal-kapital tal-BĊE li l-BĊNi ta' l-Istati Membri li ma jkunux għadhom addottaw l-ewro sal-1 ta' Mejju, 2004, (minn issa' l quddiem “il-BĊNi mhux parteċipanti”) għandhom iħallsu fl-1 ta' Mejju, 2004,

               (5)

               Minħabba l-Artikolu 3.3 tar-Regoli tal-Proċedura tal-Kunsill Ġenerali tal-Bank Ċentrali Ewropew, il-Gvernaturi taċ-Česká národní banka, ta' l-Eesti Pank, tas-Central Bank of Cyprus, tal-Latvijas Banka, tal-Lietuvos bankas, tal-Magyar Nemzeti Bank, tal-Bank Ċentrali ta' Malta, tan-Narodowy Bank Polski, tal-Banka Slovenije u tan-Národná banka Slovenska kellhom l-opportunita' biex jippreżentaw l-osservazzjonijiet dwar din id-Deċiżjoni qabel ma tiġi addottata,

         IDDEĊIEDA KIF ĠEJ:
   Artikolu 1
   L-ammont u l-modalita` tal-ħlas tal-kapital
   Fl-1 ta' Mejju, 2004, kull BĊN mhux parteċipanti għandu jħallas 7 % tas-sottoskrizzjoni tiegħu fil-kapital tal-BĊE. Filwaqt li jieħu konsiderazzjoni tal-proporzjonijiet fl-iskema kapitali deskritti fl-Artikolu 2 tad-Deċiżjoni BĊE/2004/5, kull BĊN mhux parteċipanti għandu għalhekk iħallas fl-1 ta' Mejju, 2004, l-ammont li qed jintwera ħdejn ismu fit-tabella li ġejja:

               BĊN mhux parteċipanti (EUR)

               Česká národní banka

               5 680 860,54

               Danmarks Nationalbank

               6 101 159,01

               Eesti Pank

               694 915,90

               Central Bank of Cyprus

               506 384,90

               Latvijas Banka

               1 160 010,95

               Lietuvos bankas

               1 723 656,30

               Magyar Nemzeti Bank

               5 408 190,75

               Bank Ċentrali ta’ Malta

               252 023,87

               Narodowy Bank Polski

               20 013 889,41

               Banka Slovenije

               1 302 967,30

               Národná banka Slovenska

               2 783 948,38

               Sveriges Riksbank

               9 400 451,41

               Bank of England

               56 022 530,23

         Artikolu 2
   Aġġustament tal-kapital imħallas
   1.   Danmarks Nationalbank, Sveriges Riksbank u l-Bank of England diġa' ħallsu 5 % tas-sehem tiegħu tal-kapital sottoskritt tal-BĊE kif applikabbli sat-30 ta' April, 2004, skond id-Deċiżjoni BĊE/2003/19. Minħabba dan, kull wieħed minnhom għandu jew jittrasferixxi ammont addizzjonali lill-BĊE, jew jirċievi lura ammont lura mingħandu, skond kif ikun l-aħjar li jsir, sabiex jintlaħqu l-ammonti stabbiliti fit-tabella fl-Artikolu 1.
   2.   Kull wieħed mill-BĊNi l-oħra mhux parteċipanti għandu jittrasferixxi lill-BĊE l-ammont li qed jintwera ħdejn ismu fit-tabella fl-Artikolu 1.
   3.   It-trasferimenti kollha skond dan l-Artikolu għandhom isiru skond it-termini u l-kundizzjonijiet stabbiliti fid-Deċiżjoni BĊE/2004/7 tat-22 ta' April, 2004, li tistabbilixxi t-termini u l-kundizzjonijiet għat-trasferimenti ta' l-ishma tal-kapital tal-Bank Ċentrali Ewropew bejn il-banek ċentrali nazzjonali u l-aġġustament tal-kapital imħallas (3).
   Artikolu 3
   Dispożizzjonijiet Finali
   1.   Din id-Deċiżjoni għandha tidħol fis-seħħ fit-23 ta’ April, 2004.
   2.   Id-Deċiżjoni BĊE/2003/19 hija bil-preżenti rrevokata b’effett mill-1 ta' Mejju, 2004.

      Magħmula fi Frankfurt am Main, fit-23 ta’ April, 2003.

            Il-President tal-BĊE

         Jean-Claude TRICHET

      (1)  ĠU L 9, 15.1.2004, p. 31.

      (2)  Ara paġna 5 tal-Ġurnal Uffiċjali kurrenti.

      (3)  Ara paġna 9 tal-Ġurnal Uffiċjali kurrenti.


title: Deċiżjoni tal-Kummissjoni tat- 23 ta’ April 2013 dwar it-twaqqif ta’ Grupp ta’ Esperti tal-Kummissjoni li jkun magħruf bħala l-Pjattaforma għall-Governanza Tajba tat-Taxxa, l-Ippjanar Aggressiv tat-Taxxa u t-Tassazzjoni Doppja

text:
               26.4.2013

               MT

               Il-Ġurnal Uffiċjali tal-Unjoni Ewropea

               C 120/17

         DEĊIŻJONI TAL-KUMMISSJONI
   tat-23 ta’ April 2013
   dwar it-twaqqif ta’ Grupp ta’ Esperti tal-Kummissjoni li jkun magħruf bħala l-Pjattaforma għall-Governanza Tajba tat-Taxxa, l-Ippjanar Aggressiv tat-Taxxa u t-Tassazzjoni Doppja
   2013/C 120/07
   IL-KUMMISSJONI EWROPEA
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:

               (1)

               Fil-Komunikazzjoni tagħha tas-6 ta’ Diċembru 2012 (1), il-Kummissjoni ppreżentat Pjan ta’ Azzjoni biex issaħħaħ il-ġlieda kontra l-frodi fiskali u l-evażjoni tat-taxxa. Il-Komunikazzjoni kienet akkumpanjata minn żewġ Rakkomandazzjonijiet, waħda dwar l-ippjanar aggressiv tat-taxxa (2) u oħra dwar miżuri maħsuba biex jinkoraġġixxu pajjiżi terzi biex japplikaw standards minimi ta’ governanza tajba fir-rigward ta’ kwistjonijiet ta’ taxxa (3). Dawn l-oqsma llum huma ta’ importanza partikolari, kif enfasizzat ukoll mill-Parlament Ewropew fir-riżoluzzjoni tiegħu tad-19 ta’ April 2012 dwar it-talba għal modi konkreti biex jiġu miġġielda l-frodi fiskali u l-evażjoni tat-taxxa (4).

               (2)

               Skont ir-Rakkomandazzjoni dwar l-ippjanar aggressiv tat-taxxa, l-Istati Membri għandhom jadottaw regola ġenerali kontra l-abbużi li taħtha dawn ikunu jinjoraw arranġamenti artifiċjali mwettqa essenzjalment għall-finijiet ta’ evitar tat-taxxa u, minflok, japplikaw ir-regoli tagħhom tat-taxxa b’referenza għas-sustanza ekonomika attwali. Ir-Rakkomandazzjoni tħeġġeġ ukoll lill-Istati Membri biex fil-konvenzjonijiet tagħhom dwar it-tassazzjoni doppja jinkludu dispożizzjoni maħsuba biex tevita forma speċifika ta’ sitwazzjoni fejn it-taxxa ma titħallas imkien.

               (3)

               Ir-Rakkomandazzjoni dwar miżuri maħsuba biex jinkoraġġixxu pajjiżi terzi biex japplikaw standards minimi fuq governanza tajba fi kwistjonijiet tat-taxxa tipprovdi l-kriterji li jippermettu l-identifikazzjoni ta’ pajjiżi terzi li ma jilħqux dawk l-istandards minimi. Telenka wkoll sensiela ta’ azzjonijiet li l-Istati Membri jistgħu jieħdu fir-rigward ta’ tali pajjiżi terzi u favur pajjiżi terzi li jikkonformaw ma’ dawk l-istandards jew huma impenjati li jagħmlu dan.

               (4)

               Huwa importanti li dawn ir-Rakkomandazzjonijiet jiġu implimentati bl-aktar mod estensiv b’mod li jibbenefika mill-esperjenza, il-kompetenza esperta u l-fehmiet rilevanti kollha. Barra minn hekk, dawn l-elementi għandhom jiffavorixxu wkoll ir-rapport li l-Kummissjoni impenjat ruħha li tippubblika, sa tmiem l-2015, dwar l-applikazzjoni tar-Rakkomandazzjonijiet imsemmija hawn fuq. Dan għandu jiffavorixxi ulterjurment ukoll il-ħidma mill-Kummissjoni fil-qasam ikkonċernat.

               (5)

               Fil-Komunikazzjoni tagħha dwar it-tassazzjoni doppja fis-suq uniku (5), il-Kummissjoni kkonkludiet li se teżamina l-benefiċċji potenzjali li twaqqaf Forum tal-UE dwar it-tassazzjoni doppja, jiġifieri grupp ta’ esperti li jiddiskuti l-problemi li jikkonċernaw dan is-suġġett. Fid-dawl tal-importanza tagħhom għat-tħaddim tas-suq intern, jidher li dawk il-problemi għandhom jiġu diskussi regolarment fi grupp ta’ esperti. Barra minn hekk, it-tweġibiet mill-Konsultazzjoni Pubblika tal-Kummissjoni dwar eżempji fattwali u modi possibbli biex tiġi indirizzata sitwazzjoni fejn taxxa ma titħallas imkien enfasizzaw li, mil-lat prattiku, taxxa li ma titħallas imkien u t-tassazzjoni doppja huma spiss marbuta u għaldaqstant ma għandhomx jiġu ttrattati b’mod separat. Billi sitwazzjoni fejn it-taxxa ma titħallas imkien fiha nnifisha tippreżenta rabta mal-ippjanar aggressiv tat-taxxa, wieħed mis-suġġetti msemmija hawn fuq, huwa xieraq li tiġi indirizzata t-tassazzjoni doppja fl-istess grupp ta’ esperti, jiġifieri fil-Pjattaforma attwali.

               (6)

               Il-Pjattaforma għandha tippermetti djalogu f’dawn l-oqsma li fihom isir skambju tal-esperjenza u l-kompetenzi u jinstemgħu l-fehmiet tal-partijiet interessati kollha.

               (7)

               Il-Pjattaforma għandha tkun ippreseduta mill-Kummissjoni u tikkonsisti minn rappreżentanti tal-awtoritajiet tat-taxxa tal-Istati Membri, organizzazzjonijiet li jirrappreżentaw lin-negozji jew is-soċjetà ċivili jew lill-prattikanti fil-qasam tat-taxxa.

               (8)

               Għandhom jiġu stabbiliti regoli dwar l-iżvelar tal-informazzjoni minn membri tal-Pjattaforma.

               (9)

               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwu fir-rigward tal-ipproċessar ta’ data personali mill-istituzzjonijiet u l-korpi tal-Komunità u dwar il-moviment liberu ta’ dik id-data (6),

         IDDEĊIDIET KIF ĠEJ:
   Artikolu 1
   Suġġett
   Il-grupp ta’ esperti msejjaħ il-“Pjattaforma għall-Governanza Tajba tat-Taxxa, l-Ippjanar Aggressiv tat-Taxxa u t-Tassazzjoni Doppja”, minn hawn ’il quddiem imsejħa “il-Pjattaforma”, huwa b’dan stabbilit.
   Artikolu 2
   Kompiti
   Il-kompiti tal-Pjattaforma jkunu:

               (a)

               li tħeġġeġ diskussjoni bejn in-negozju, is-soċjetà ċivili u l-esperti tal-awtoritajiet nazzjonali tat-taxxa dwar il-kwistjonijiet fil-qasam ta’ governanza tajba fi kwistjonijiet tat-taxxa, l-ippjanar aggressiv tat-taxxa u t-tassazzjoni doppja. It-terminu governanza tajba fi kwistjonijiet tat-taxxa jkopri t-trasparenza, l-iskambju ta’ informazzjoni u l-kompetizzjoni ġusta fit-tassazzjoni;

               (b)

               li tipprovdi lill-Kummissjoni l-informazzjoni rilevanti dwar l-identifikazzjoni ta’ prijoritajiet f’dawn l-oqsma u li jintgħażlu l-mezzi u strumenti xierqa biex jinkiseb progress f’dawn l-oqsma;

               (c)

               li tikkontribwixxi l-aħjar applikazzjoni u implimentazzjoni tar-Rakkomandazzjonijiet tal-Kummissjoni msemmija hawn fuq, billi jiġu identifikati kwistjonijiet tekniċi u prattiċi potenzjalment rilevanti f’dan il-qasam, kif ukoll soluzzjonijiet possibbli;

               (d)

               li tipprovdi lill-Kummissjoni l-informazzjoni rilevanti għall-preparazzjoni tar-rapport tagħha dwar l-applikazzjoni tar-Rakkomandazzjonijiet tagħha dwar miżuri maħsuba biex jinkoraġġixxu pajjiżi terzi biex japplikaw l-istandards minimi ta’ governanza tajba fi kwistjonijiet ta’ taxxa u dwar l-ippjanar aggressiv tat-taxxa;

               (e)

               li tiddiskuti indikazzjonijiet prattiċi pprovduti mill-awtoritajiet tat-taxxa, kif ukoll in-negozji, is-soċjetà ċivili u prattikanti tat-taxxa, u telabora dwar modi possibbli biex jindirizzaw b’mod aktar effiċjenti l-problemi tat-tassazzjoni doppja attwali li jaffettwaw il-funzjonament bla xkiel tas-suq intern.

         Artikolu 3
   Konsultazzjoni
   Il-Kummissjoni tista’ tikkonsulta l-Pjattaforma dwar kwalunkwe kwistjoni marbuta ma’ governanza tajba fi kwistjonijiet tat-taxxa, l-ippjanar aggressiv tat-taxxa u t-tassazzjoni doppja.
   Artikolu 4
   Sħubija – Ħatra
   1.   Il-Pjattaforma tkun magħmula minn mhux aktar minn 45 membru.
   2.   Il-membri tal-Pjattaforma jkunu:

               (a)

               l-awtoritajiet tat-taxxa tal-Istati Membri;

               (b)

               sa 15-il organizzazzjoni tan-negozji, is-soċjetà ċivili u l-prattikanti tat-taxxa.

         3.   L-awtoritajiet tat-taxxa ta’ kull Stat Membru għandhom jinnominaw rappreżentant wieħed minn fost l-uffiċjali li jittrattaw it-tassazzjoni transfruntiera b’enfasi fuq il-ġlieda kontra l-ippjanar aggressiv tat-taxxa.
   4.   Wara sejħa għall-applikazzjonijiet, id-Direttur Ġenerali responsabbli mit-Tassazzjoni u mill-Unjoni Doganali għandu jaħtar lill-organizzazzjonijiet imsemmija fil-punt (b) tal-paragrafu 2 b’kompetenzi fl-oqsma msemmija fl-Artikolu 2 u li jkunu wieġbu għas-sejħa għall-applikazzjonijiet.
   5.   Meta jkunu qed iwieġbu għas-sejħa għall-applikazzjonijiet, l-organizzazzjonijiet jinnominaw rappreżentant u supplent wieħed biex jieħu post rappreżentant li jkun assenti jew indispost. Id-Direttur Ġenerali responsabbli mit-Tassazzjoni u mill-Unjoni Doganali jista’ joġġezzjona għan-nomina ta’ rappreżentant jew supplent minn organizzazzjoni abbażi li dan ma jkunx jissodisfa l-profil mitlub fis-sejħa għall-applikazzjonijiet. F’dawn il-każijiet, l-organizzazzjoni kkonċernata tintalab tinnomina rappreżentant jew supplent ieħor.
   6.   Is-sostituti jiġu nnominati bl-istess kundizzjonijiet bħall-membri; is-supplenti jidħlu awtomatikament minflok kwalunkwe membru li jkun assenti jew indispost.
   7.   L-organizzazzjonijiet jinħatru għal tliet snin, dment li ma jiġux sostitwiti jew esklużi skont il-paragrafu 9. Il-mandat tagħhom jista’ jiġġedded wara li jkunu wieġbu għal sejħa oħra għall-applikazzjonijiet.
   8.   L-organizzazzjonijiet li jitqiesu xierqa għas-sħubija, iżda li ma jinħatrux, jistgħu jitqiegħdu fuq lista ta’ riżerva li tinżamm għal tliet snin, li l-Kummissjoni tuża biex taħtar is-sostituti.
   9.   L-organizzazzjonijiet imsemmija fil-punt (b) tal-paragrafu (2) jew ir-rappreżentanti tagħhom jistgħu jiġu ssostitwiti jew esklużi għall-bqija tal-mandat tagħhom fi kwalunkwe wieħed mill-każijiet li ġejjin:

               (a)

               meta l-organizzazzjoni jew ir-rappreżentant tagħha ma jkunux għadhom kapaċi jikkontribwixxu b'mod effettiv għad-deliberazzjonijiet tal-Pjattaforma;

               (b)

               meta l-organizzazzjoni jew ir-rappreżentant tagħha ma jkunux jikkonformaw mal-kundizzjoni stabbilita fl-Artikolu 339 tat-Trattat dwar il-Funzjonament tal-Unjoni Ewropea;

               (c)

               meta l-organizzazzjoni jew ir-rappreżentant tagħha jirriżenjaw;

               (d)

               meta jkun tajjeb sabiex tinżamm rappreżentanza bbilanċjata tal-oqsma rilevanti tal-kompetenzi u dawk tal-interessi.

         Bil-ħsieb li jiġu indirizzati s-sitwazzjonijiet msemmija fl-ewwel subparagrafu, id-Direttur Ġenerali responsabbli mit-Tassazzjoni u mill-Unjoni Doganali jista’, kif xieraq, jaħtar organizzazzjoni bħala sostitut mil-lista tar-riżerva msemmija fil-paragrafu 8 jew jitlob lil organizzazzjoni biex tinnomina rappreżentant ieħor jew supplent ieħor.
   10.   L-ismijiet tal-organizzazzjonijiet u tar-rappreżentanti tagħhom jiġu ppubblikati fir-Reġistru tal-gruppi esperti tal-Kummissjoni u entitajiet simili oħrajn, minn hawn 'il quddiem imsejjaħ “ir-Reġistru”, kif ukoll fuq websajt apposta.
   11.   Id-dejta personali għandha tinġabar, tiġi pproċessata u ppubblikata skont ir-Regolament (KE) Nru 45/2001.
   Artikolu 5
   Operazzjoni
   1.   Il-Pjattaforma għandha tkun ippreseduta mid-Direttur Ġenerali responsabbli mit-Tassazzjoni u l-Unjoni Doganali jew ir-rappreżentant tiegħu.
   2.   Bi qbil mas-Sedja, il-Pjattaforma tista’ tistabbilixxi sottogruppi biex jeżaminaw kwistjonijiet speċifiċi abbażi tat-termini ta’ referenza ddefiniti mill-Pjattaforma. Dawn is-sottogruppi għandhom jiġu xolti malli jwettqu l-mandat tagħhom.
   3.   Is-Sedja tista’, fuq bażi ad hoc, tistieden esperti minn barra l-Pjattforma li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-Pjattaforma jew tas-sottogrupp. Barra minn hekk, is-Sedja tista' tistieden bħala osservaturi lil individwi jew organizzazzjonijiet, kif iddefinit fir-Regola 8(3) tar-regoli orizzontali dwar il-gruppi esperti (7), u lill-pajjiżi kandidati. Jistgħu jiġu mistiedna bħala osservaturi, b'mod partikolari, rappreżentanti tal-pajjiżi kandidati biex jissieħbu fl-UE u dawk ta’ organizzazzjonijiet internazzjonali.
   4.   Il-membri u r-rappreżentanti tagħhom, kif ukoll l-esperti u osservaturi mistiedna, għandhom jikkonformaw mal-obbligu tas-segretezza professjonali stabbilit fit-Trattati u fir-regoli l-oħra rilevanti tal-Unjoni, kif ukoll mar-regoli dwar il-protezzjoni ta' informazzjoni kklassifikata tal-UE, li huma stabbiliti fl-Anness tar-regoli ta’ proċedura tal-Kummissjoni (8). Jekk jonqsu milli jħarsu dawn l-obbligi, il-Kummissjoni tista’ tieħu l-miżuri xierqa kollha.
   5.   Bħala prinċipju, il-laqgħat tal-Pjattaforma u tas-sottogruppi tagħha jsiru f’binjiet tal-Kummissjoni. Il-Kummissjoni tipprovdi s-servizzi segretarjali. Servizzi oħra tal-Kummissjoni b’interess fil-proċedimenti jistgħu jkunu involuti u jistgħu jattendu l-laqgħat tal-Pjattaforma u s-sottogruppi tagħha.
   6.   Il-Pjattaforma għandha tadotta r-regoli ta’ proċedura tagħha abbażi tar-regoli standard ta’ proċedura għall-gruppi ta’ esperti.
   7.   Il-Kummissjoni tippubblika d-dokumenti kollha dwar l-attivitajiet imwettqa mill-Pjattaforma (bħall-aġendi, il-minuti u s-sottomissjonijiet tal-parteċipanti) jew fir-Reġistru jew permezz ta’ ħolqa mir-Reġistru għal sit elettroniku apposta. Dokument ma jiġix ippubblikat meta l-iżvelar tiegħu jista’ jdgħajjef il-protezzjoni ta’ interess pubbliku jew privat kif definit fl-Artikolu 4 tar-Regolament (KE) Nru 1049/2001 (9).
   Artikolu 6
   Spejjeż tal-laqgħat
   1.   Il-parteċipanti fl-attivitajiet tal-Pjattaforma ma għandhomx jitħallsu għas-servizzi tagħhom.
   2.   L-ispejjeż għall-ivvjaġġar u, fejn xieraq, l-ispejjeż għas-sussistenza li jkunu ġġarrbu mill-parteċipanti fl-attivitajiet tal-Pjattaforma għandhom jiġu rimborżati mill-Kummissjoni skont id-dispożizzjonijiet fis-seħħ fi ħdan il-Kummissjoni.
   3.   Dawk l-ispejjeż jiġu rimborżati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Applikabbiltà
   Din id-Deċiżjoni tapplika għal tliet snin.

      Magħmul fi Brussell, it-23 ta’ April 2013.

            Għall-Kummissjoni

         Algirdas ŠEMETA

            Membru tal-Kummissjoni

      (1)  COM(2012) 722.

      (2)  C(2012) 8806 finali.

      (3)  C(2012) 8805 finali.

      (4)  P7_TA(2012)0030.

      (5)  COM(2011) 712 finali.

      (6)  ĠU L 8, 12.1.2001, p. 1.

      (7)  Komunikazzjoni mingħand il-President lill-Kummissjoni: – Qafas għall-gruppi ta’ esperti tal-Kummissjoni: regoli orizzontali u reġistru pubbliku, C(2010) 7649 finali.

      (8)  ĠU L 308, 8.12.2000, p. 26.

      (9)  ĠU L 145, 31.5.2001, p. 43. Dawn l-eċċezzjonijiet huma maħsubin sabiex jipproteġu s-sigurtà pubblika, l-affarijiet militari, ir-relazzjonijiet internazzjonali, il-politika finanzjarja, monetarja jew ekonomika, il-privatezza u l-integrità tal-individwu, l-interessi kummerċjali, il-proċeduri fil-qorti u l-pariri legali, l-ispezzjonijiet/l-investigazzjonijiet/l-awditjar u l-proċess tat-teħid tad-deċiżjonijiet tal-istituzzjoni.


title: 2014/10/UE: Deċiżjoni tal-Kunsill tat- 13 ta’ Jannar 2014 li taħtar membru Svediż fil-Kumitat Ekonomiku u Soċjali Ewropew

text:
               15.1.2014

               MT

               Il-Ġurnal Uffiċjali tal-Unjoni Ewropea

               L 10/17

         DEĊIŻJONI TAL-KUNSILL
   tat-13 ta’ Jannar 2014
   li taħtar membru Svediż fil-Kumitat Ekonomiku u Soċjali Ewropew
   (2014/10/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 302 tiegħu,
   Wara li kkunsidra l-proposta mill-Gvern Svediż,
   Wara li kkunsidra l-opinjoni tal-Kummissjoni Ewropea,
   Billi:

               (1)

               Fit-13 ta’ Settembru 2010 l-Kunsill adotta d-Deċiżjoni 2010/570/UE, Euratom li taħtar il-membri tal-Kumitat Ekonomiku u Soċjali Ewropew għall-perijodu mill-21 ta’ Settembru 2010 sal-20 ta’ Settembru 2015 (1).

               (2)

               Siġġu ta’ membru fil-Kumitat Ekonomiku u Soċjali Ewropew sar vakanti wara t-tmiem tal-mandat tas-Sinjura Ellen NYGREN,

         ADOTTA DIN ID-DEĊIŻJONI:
   Artikolu 1
   Is-Sinjura Lise-Lotte LENBERG hija b’dan maħtura membru tal-Kumitat Ekonomiku u Soċjali Ewropew għall-bqija tal-mandat attwali, jiġifieri sal-20 ta’ Settembru 2015.
   Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fi Brussell, it-13 ta’ Jannar 2014.

            Għall-Kunsill

            Il-President

         D. KOURKOULAS

      (1)  ĠU L 251, 25.9.2010, p. 8.


title: Deċiżjoni tal-Kunsill (UE) 2015/1156 tat-13 ta' Lulju 2015 dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda fl-Anness II (Regolamenti tekniċi, standardsittestjar u ċertifikazzjonijiet tekniċi) tal-Ftehim ŻEE (Batteriji u Akkumulaturi)

text:
                  15.7.2015

                  MT

                  Il-Ġurnal Uffiċjali tal-Unjoni Ewropea

                  L 187/24

            DEĊIŻJONI TAL-KUNSILL (UE) 2015/1156
      tat-13 ta' Lulju 2015
      dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE dwar emenda fl-Anness II (Regolamenti tekniċi, standardsittestjar u ċertifikazzjonijiet tekniċi) tal-Ftehim ŻEE (Batteriji u Akkumulaturi)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 192(1) u 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
      Wara li kkunsidra l-proposta li saret mill-Kummissjoni Ewropea,
      Billi:

                  (1)

                  Il-Ftehim dwar iż-Żona Ekonomika Ewropea (2) (“il-Ftehim ŻEE”) daħal fis-seħħ fl-1 ta' Jannar 1994.

                  (2)

                  Skont l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, inter alia, l-Anness II tal-Ftehim ŻEE.

                  (3)

                  Id-Direttiva 2013/56/UE tal-Parlament Ewropew u tal-Kunsill (3) għandha tiġi inkorporata fil-Ftehim ŻEE.

                  (4)

                  Id-Direttiva 2013/56/UE tħassar id-Deċiżjoni tal-Kummissjoni 2009/603/KE (4), li hija inkorporata fil-Ftehim ŻEE u konsegwentement imħassra skont il-Ftehim ŻEE.

                  (5)

                  Minħabba s-sitwazzjoni fattwali u legali speċifika fil-Liechtenstein, l-Artikolu 17 tad-Direttiva 2006/66/KE m'għandux japplika għal-Liechtenstein

                  (6)

                  L-Anness II għall-Ftehim ŻEE għandu għalhekk jiġi emendat skont dan.

                  (7)

                  Il-pożizzjoni tal-Unjoni fi ħdan il-Kumitat Konġunt taż-ŻEE għandha tkun ibbażata fuq l-abbozz ta' Deċiżjoni mehmuż,

            ADOTTA DIN ID-DEĊIŻJONI:
      Artikolu 1
      Il-pożizzjoni li għandha tiġi adottata, f 'isem l-Unjoni, fil-Kumitat Konġunt taż-ŻEE dwar l-emenda proposta għall-Anness II (Regolamenti tekniċi, standards, ittestjar u ċertifikazzjonijiet) tal-Ftehim ŻEE għandha tkun ibbażata fuq l-abbozz tad-Deċiżjoni tal-Kumitat Konġunt taż-ŻEE mehmuż ma' din id-Deċiżjoni.
      Artikolu 2
      Din id-Deċiżjoni għandha tidħol fis-seħħ fid-data tal-adozzjoni tagħha.

         Magħmul fi Brussell, it-13 ta' Lulju 2015.

               Għall-Kunsill

               Il-President

            F. ETGEN

         (1)  ĠU L 305, 30.11.1994, p. 6.

         (2)  ĠU L 1, 3.1.1994, p. 3.

         (3)  Id-Direttiva 2013/56/UE tal-Parlament Ewropew u tal-Kunsill tal-20 ta' Novembru 2013 li temenda d-Direttiva 2006/66/KE tal-Parlament Ewropew u tal-Kunsill dwar batteriji u akkumulaturi u skart ta' batteriji u ta' akkumulaturi fir-rigward tat-tqegħid fis-suq ta' batteriji u akkumulaturi portabbli li jkun fihom il-kadmju maħsuba għall-użu f'għodda mingħajr fil imħaddma bl-enerġija, u ta' ċelluli buttuna li fihom kontenut baxx ta' merkurju, u li tħassar id-Deċiżjoni tal-Kummissjoni 2009/603/KE (ĠU L 329, 10.12.2013, p. 5).

         (4)  Deċiżjoni tal-Kummissjoni 2009/603/KE tal-5 ta' Awwissu 2009 li tistabbilixxi r-rekwiżiti għar-reġistrazzjoni tal-produtturi ta' batteriji u ta' akkumulaturi skont id-Direttiva 2006/66/KE tal-Parlament Ewropew u tal-Kunsill (ĠU L 206, 8.8.2009, p. 13).

         ABBOZZ
         DEĊIŻJONI TAL-KUMITAT KONĠUNT TAŻ-ŻEE Nru …/2015
         ta'
         li temenda l-Anness II (Regolamenti tekniċi, standards, ittestjar u ċertifikazzjoni) tal-Ftehim ŻEE
         IL-KUMITAT KONĠUNT TAŻ-ŻEE,
         Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b'mod partikolari l-Artikolu 98 tiegħu,
         Billi:

                     (1)

                     Id-Direttiva 2013/56/UE tal-Parlament Ewropew u tal-Kunsill tal-20 ta' Novembru 2013 li temenda d-Direttiva 2006/66/KE tal-Parlament Ewropew u tal-Kunsill dwar batteriji u akkumulaturi u skart ta' batteriji u ta' akkumulaturi fir-rigward tat-tqegħid fis-suq ta' batteriji u akkumulaturi portabbli li jkun fihom il-kadmju maħsuba għall-użu f'għodda mingħajr fil imħaddma bl-enerġija, u ta' ċelluli buttuna li fihom kontenut baxx ta' merkurju, u li tħassar id-Deċiżjoni tal-Kummissjoni 2009/603/KE (1) għandha tiġi inkorporata fil-Ftehim ŻEE.

                     (2)

                     Id-Direttiva 2013/56/UE tal-Parlament Ewropew u tal-Kunsill tħassar id Deċiżjoni tal-Kummissjoni 2009/603/KE (2), li hija inkorporata fil-Ftehim ŻEE u li konsegwentement titħassar skont il-Ftehim ŻEE.

                     (3)

                     Għalhekk, l-Anness II tal-Ftehim ŻEE għandu jiġi emendat skont dan,

               ADOTTA DIN ID-DEĊIŻJONI:
         Artikolu 1
         Il-Kapitolu XV tal-Anness II tal-Ftehim ŻEE għandu jiġi emendat kif ġej:

                     1.

                     Dan li ġej jiżdied mal-punt 12x (id-Direttiva 2006/66/KE tal-Parlament Ewropew u tal-Kunsill):

                                 “—

                                    32013 L 0056: Id-Direttiva 2013/56/UE tal-Parlament Ewropew u tal-Kunsill tal-20 ta' Novembru 2013 (ĠU L 329, 10.12.2013, p. 5).

                           Id-dispożizzjonijiet tad-Direttiva, għall-finijiet ta' dan il-Ftehim, jinqraw bl-adattament li ġej:
                     L-Artikolu 17 ma japplikax għal-Liechtenstein.”

                     2.

                     It-test ta' punt 12zt (Deċiżjoni tal-Kummissjoni 2009/603/KE) għandu jitħassar.

               Artikolu 2
         It-testi tad-Direttiva 2013/56/UE bil-lingwa Iżlandiża u b'dik Norveġiża, li għandhom jiġu ppubblikati fis-Suppliment taż-ŻEE għal Il-Ġurnal Uffiċjali tal-Unjoni Ewropea, għandhom ikunu awtentiċi.
         Artikolu 3
         Din id-Deċiżjoni għandha tidħol fis-seħħ fi …, dment li jkunu saru n-notifiki kollha skont l-Artikolu 103(1) tal-Ftehim ŻEE (*).
         Artikolu 4
         Din id-Deċiżjoni għandha tiġi ppubblikata fit-Taqsima taż-ŻEE ta', u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.

            Magħmul fi Brussell,

                  Għall-Kumitat Konġunt taż-ŻEE

                  Il-President

                  Is-Segretarji

                  għall-Kumitat Konġunt taż-ŻEE

            (1)  ĠU L 329, 10.12.2013, p. 5.

            (2)  ĠU L 206, 8.8.2009, p. 13.

            (*)  [L-ebda rekwiżiti kostituzzjonali ma huma indikati.] [Rekwiżiti kostituzzjonali indikati.]


title: Id-Deċiżjoni Nru 846/2004/ke tal-Parlament Ewropew u tal-Kunsill tad-29 ta' April 2004 li temenda d-Deċiżjoni tal-Kunsill 2000/821/KE dwar l-implimentazzjoni ta' programm biex iħajjar l-iżvilupp, it-tqassim u l-promozzjoni ta' xgħolijiet awdjoviżivi Ewropej (MEDIA Plus- Żvilupp, Tqassim u Promozzjoni) (2001-2005)

text:
Avviż Legali Importanti

|

32004D0846

Official Journal L 157 , 30/04/2004 P. 0004 - 0006

		Id-Deċiżjoni Nru 846/2004/ke tal-Parlament Ewropew u tal-Kunsilltad-29 ta' April 2004li temenda d-Deċiżjoni tal-Kunsill 2000/821/KE dwar l-implimentazzjoni ta' programm biex iħajjar l-iżvilupp, it-tqassim u l-promozzjoni ta' xgħolijiet awdjoviżivi Ewropej (MEDIA Plus- Żvilupp, Tqassim u Promozzjoni) (2001-2005)IL-PARLAMENT EWROPEW U L-KUNSILL TA' L-UNJONI EWROPEA,Wara li kkunsidraw it-Trattat li jistabblixxi l-Komunità Ewropea, u b'mod partikolari l-Artikolu 157(3) tiegħu,Wara li kkunsidraw l-proposta mill-Kummissjoni,Wara li kkunsidraw l-Opinjoni tal-Kumitat Ekonomiku u Soċjali Ewropew [1],Wara li kkunsidraw l-Opinjoni tal-Kumitat tar-Reġjuni [2],Waqt li jaġixxu skond il-proċedura preskritta fl-Artikolu 251 tat-Trattat [3],Billi:(1) Bid-Deċiżjoni 2000/821/KE [4] il-Kunsill stabbilixxa l-programm MEDIA Plus, li jħajjar l-iżvilupp, it-tqassim u l-promozzjoni ta' xgħolijiet awdjoviżivi Ewropej, li jiddekorri mill-1 ta' Jannar 2001sal-31 ta' Diċembru 2005.(2) Huwa essenzali li tiġi assigurata l-kontinwità tal-politika tal-Komunità għas-sostenn tas-settur Ewropew awdjoviżiv fir-rigward ta' l-għanijiet segwiti mill-Komunità taħt l-Artikolu 157 tat-Trattat.(3) Huwa essenzali wkoll li l-Kummissjoni tipprovdi rapport sħiħ u dettaljat ta' stima dwar il-Programm MEDIA Plus mhux aktar tard mill-31 ta' Diċembru 2005, fi żmien biżżejjed biex l-awtorità leġislattiva tkun tista' tikkunsidra l-porposta għall-Programm ġdid MEDIA Plus ippjanat li jibda fl-2007, u sabiex l-awtorità tal-budget tkun tista' tevalwa l-ħtieġa għal qafas finanzjarju ġdid,IDDEĊIDEW KIF ĠEJ:L-Artikolu 1id-Deċiżjoni 2000/821/KE hija b'dan emendata kif ġej:1) Fl-Artikolu 1(1), "31 ta' Diċembru 2005" għandha tiġi sostitwita bi "31 ta' Diċembru 2006."2) Fl-Artikolu 5(2), l-ammont ta' referenza ta' Ewro 350 miljun għandu jiġi sostitwit bi Ewro 453,60 miljuni, inkluż l-aġġustament li jagħti kont tat-tkabbir, wara r-reviżjoni tal-perspettiv finanzjarju.Artikolu 2Din id-Deċiżjoni għandha tidħol fis-seħħ fil-jum li fih tiġi ppublikata fil-Ġurnal Uffiċjali ta' l-Unjoni Ewropea.Magħmul fi Strasbourg, 29.04.04.Għall-Parlament EwropewIl-PresidentP. CoxGħall-KunsillIl-PresidentM. McDowell[1] ĠU C 10, ta' l-14.1.2004, p. 8.[2] ĠU C 23, tas-27.1.2004, p. 24.[3] Opinjoni tal-Parlament Ewropew tat-12 ta' Frar 2004 (għada mhux ippublikata fil-Ġurnal Uffiċjali) u Deċiżjoni tal-Kunsill tas-26 ta' April 2004.[4] ĠU L 336, tat-30.12.2000, p. 82.--------------------------------------------------


title: Id-Deċiżjoni tal-Kunsill tat-23 ta' Marzu 1998 dwar il-ftehim milħuq mill-Komunità Ewropea fuq il-Protokoll tal-Konvenzjoni ta' l-1979, dwar it-tniġġis transkonfini ta' l-arja fuq distanza twila, rigward iżjed tnaqqis ta' l-emissjonijiet tal-kubrit

text:
Avviż Legali Importanti

|

31998D0686

Official Journal L 326 , 03/12/1998 P. 0034 - 0034

		Id-Deċiżjoni tal-Kunsilltat-23 ta' Marzu 1998dwar il-ftehim milħuq mill-Komunità Ewropea fuq il-Protokoll tal-Konvenzjoni ta' l-1979, dwar it-tniġġis transkonfini ta' l-arja fuq distanza twila, rigward iżjed tnaqqis ta' l-emissjonijiet tal-kubrit(98/686/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 130s(1), flimkien ma' l-ewwel sentenza ta' l-Artikolu 228(2) u l-ewwel subparagrafu ta' l-Artikolu 228(3) tiegħu,Wara li kkunsidra l-proposta mill-Kummissjoni [1],Wara li kkunsidra l-opinjoni tal-Parlament Ewropew [2],Billi l-Komunità ffirmat, fl-14 ta' Ġunju 1994, il-Protokoll tal-Konvenzjoni ta' l-1979 dwar it-tniġġis transkonfini ta' l-arja fuq distanza twila, rigward iżjed tnaqqis ta' l-emissjonijiet tal-kubrit (hawnhekk iżjed 'il quddiem imsejjaħ "il-Protokoll");Billi l-Protokoll jipprova jistabbilixxi limiti għall-emissjonijiet tal-kubrit għall-Partijiet Kontraenti kollha tal-Konvenzjoni;Billi l-miżuri previsti fil-Protokoll jikkontribwixxu għall-kisba ta' l-għanijiet tal-politika tal-Komuniutà dwar l-ambjent;Billi l-Komunità u l-Istati Membri jikkoperaw, fil-qafas tal-kompetenzi rispettivi tagħhom, ma' pajjiżi terzi u l-organizzazzjonijiet internazzjonali kompetenti;Billi, bħala konsegwenza, il-Komunità għandha tapprova l-Protokoll,ADDOTTAT DIN ID-DEĊIŻJONI:Artikolu 1Il-Protokoll tal-Konvenzjoni ta' l-1979 dwar it-tniġġis transkonfini ta' l-arja fuq distanza twila, rigward iżjed tnaqqis ta' l-emissjonijiet tal-kubrit, iffirmat fl-14 ta' Ġunju 1997, huwa hawnhekk approvat f'isem il-Komunità.It-test tal-Protokoll huwa anness ma' din id-Deċiżjoni.Id-Dikjarazzjoni li ġejja għandha tkun iddepożitata flimkien ma' l-istrumenti ta' l-approvazzjoni:"Il-Komunità Ewropea tiddikjara li l-limitu ta' l-emissjonijiet u l-perċentaġġ medju weighted tal-Komunità Ewropea ma għandux jeċċedi t-total ta' l-obbligi ta' l-Istati Membri ta' l-Unjoni Ewropea li rratifikaw il-Protokoll, filwaqt illi tenfasizza li l-Istati Membri kollha tagħha għandhom inaqqsu l-emissjonijiet SO2 tagħhom skond il-limiti ta' l-emissjonijiet stabbiliti fl-Anness II tal-Protokoll u konformi mal-leġislazzjoni rilevanti tal-Komunità."Artikolu 2Il-President tal-Kunsill huwa hawnhekk awtorizzat li jinnomina persuna li jkollha s-setgħa li tiddepożita l-istrumenti ta' approvazzjoni u d-Dikjarazzjoni msemmija fl-Artikolu 1 mas-Segretarju Ġenerali tan-Nazzjonijiet Uniti, skond l-Artikolu 14 tal-Protokoll.Artikolu 3Din id-Deċiżjoni tiġi ppubblikata fil-Ġurnal Uffiċjali tal-Komunitajiet Ewropej.Magħmula fi Brussel, fit-23 ta' Marzu 1998.F'isem il-KunsillIl-PresidentM. Meacher[1] ĠU C 190, 21.06.1997, p. 13.[2] ĠU C 14, tad-19.1.1998.--------------------------------------------------